(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ A΄

ΣΥΝΕΔΡΙΑΣΗ ΡΖ΄

Τρίτη, 27 Φεβρουαρίου 2024

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Επικύρωση Πρακτικών, σελ.   
2. Ανακοινώνεται ότι τη συνεδρίαση παρακολουθούν μαθητές από το 1ο Γενικό Λύκειο Περιστερίου , σελ.   
3. Επετειακή αναφορά στο τραγικό δυστύχημα των Τεμπών , σελ.   
4. Επί διαδικαστικού θέματος, σελ.   
   
Β. ΝΟΜΟΘΕΤΙΚΗ ΕΡΓΑΣΙΑ   
1. Μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας»., σελ.

ΠΡΟΕΔΡΕΥΩΝ

ΓΕΩΡΓΑΝΤΑΣ Γ., σελ.

ΟΜΙΛΗΤΕΣ

Α. Επετειακή αναφορά στο τραγικό δυστύχημα των Τεμπών:  
 ΒΡΕΤΤΟΣ Ν. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΗΛΙΟΠΟΥΛΟΣ Α. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΛΟΒΕΡΔΟΣ Ι. , σελ.   
 ΠΑΝΑΣ Α. , σελ.   
 ΠΛΕΥΡΗΣ Α. , σελ.   
  
Β. Επί διαδικαστικού θέματος:  
 ΒΡΕΤΤΟΣ Ν. , σελ.   
 ΚΑΤΡΙΝΗΣ Μ. , σελ.   
 ΠΕΡΚΑ Θ. , σελ.   
  
Γ. Επί του σχεδίου νόμου του Υπουργείου Υποδομών και Μεταφορών:  
 ΑΘΑΝΑΣΙΟΥ Μ. , σελ.   
 ΑΛΕΞΟΠΟΥΛΟΥ Χ. , σελ.   
 ΒΡΕΤΤΟΣ Ν. , σελ.   
 ΔΗΜΗΤΡΟΚΑΛΛΗΣ Ι. , σελ.   
 ΗΛΙΟΠΟΥΛΟΣ Α. , σελ.   
 ΚΑΖΑΜΙΑΣ Α. , σελ.   
 ΚΑΤΡΙΝΗΣ Μ. , σελ.   
 ΚΑΤΣΩΤΗΣ Χ. , σελ.   
 ΛΟΒΕΡΔΟΣ Ι. , σελ.   
 ΠΑΝΑΣ Α. , σελ.   
 ΠΛΕΥΡΗΣ Α. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΡΖ΄

Τρίτη 27 Φεβρουαρίου 2024

Αθήνα, σήμερα στις 27 Φεβρουαρίου 2024, ημέρα Τρίτη και ώρα 10.05΄ συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Β΄ Αντιπροέδρου αυτής κ. **ΓΕΩΡΓΙΟΥ ΓΕΩΡΓΑΝΤΑ.**

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, αρχίζει η συνεδρίαση.

Εισερχόμαστε στην ημερήσια διάταξη της

**ΝΟΜΟΘΕΤΙΚΗΣ ΕΡΓΑΣΙΑΣ**

Συζήτηση και ψήφιση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας».

Το νομοσχέδιο ψηφίστηκε στη Διαρκή Επιτροπή κατά πλειοψηφία και εισάγεται προς συζήτηση στη Βουλή με τη διαδικασία του άρθρου 108 του Κανονισμού της Βουλής, δηλαδή μπορούν να λάβουν τον λόγο όσοι έχουν αντίρρηση επί της κύρωσης για πέντε λεπτά και οι Κοινοβουλευτικοί Εκπρόσωποι, εφόσον το επιθυμούν, για πέντε λεπτά και με την προϋπόθεση ότι δεν θα μιλήσει ο Πρόεδρος της Κοινοβουλευτικής τους Ομάδας. Η ψηφοφορία θα γίνει μετά το τέλος της συζήτησης.

Συμφωνεί το Σώμα;

**ΟΛΟΙ ΟΙ ΒΟΥΛΕΥΤΕΣ:** Το Σώμα συμφώνησε.

**ΠΡΟΕΔΡΕΥΩΝ (Γεώργιος Γεωργαντάς):** Θέλει κάποιος συνάδελφος να πάρει τον λόγο; Βλέπω από αυτούς που είχαν προβάλει αντίρρηση και ξεκινώντας από τη μικρότερη κοινοβουλευτική δύναμη ότι είναι εδώ ο ειδικός αγορητής από την Πλεύση Ελευθερίας κ. Αλέξανδρος Καζαμίας.

Ορίστε, λοιπόν, έχετε τον λόγο για πέντε λεπτά.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Καλημέρα σε όλους.

Κυρίες και κύριοι Βουλευτές, η διεθνής σύμβαση που έχουμε μπροστά μας σήμερα αφορά την αναβάθμιση των αεροπορικών υπηρεσιών μεταξύ της χώρας μας και της Μογγολίας. Η σύμβαση αυτή υπεγράφη στις 23 Αυγούστου του 2023 και έρχεται σήμερα προς κύρωση στη Βουλή.

Θα πρέπει να πω ότι υπάρχει ένα γεωπολιτικό πλαίσιο στην άφιξη αυτής της σύμβασης αυτή τη συγκεκριμένη χρονική στιγμή. Και το γεωπολιτικό πλαίσιο φαίνεται να σχετίζεται με το γεγονός ότι η Μογγολία υπέγραψε ανάλογη σύμβαση με τις Ηνωμένες Πολιτείες τον Ιανουάριο του 2023. Λίγους μήνες μετά, περίπου οκτώ μήνες μετά, υπέγραψε και με τη χώρα μας. Αν κρίνει κανείς ότι παρόμοιες συμβάσεις υπεγράφησαν και από τη Μογγολία με άλλες δυτικές χώρες, μπορεί κανείς να καταλάβει ότι υπάρχει μια γενικότερη προσπάθεια ανάπτυξης αυτού του πεδίου συνεργασίας ανάμεσα στο κράτος αυτό και στις δυτικές τις χώρες της Ευρωπαϊκής Ένωσης και του ΝΑΤΟ. Πρέπει, επίσης, να σημειώσω ότι η σύμβαση αυτή μοιάζει σε πολλά σημεία της με τις συμβάσεις αυτές που υπεγράφησαν ανάμεσα στο κράτος της Μογγολίας και σε άλλες δυτικές χώρες.

Κατά βάση, η σύμβαση αποτελείται από είκοσι επτά άρθρα. Είναι διμερής, δηλαδή δεν εντάσσεται στο πλαίσιο των συμβάσεων αεροπορικής συνεργασίας που υπογράφει η χώρα μας ως μέρος της Ευρωπαϊκής Ένωσης για την επέκταση του λεγόμενου «Ενιαίου Ευρωπαϊκού Ουρανού», αλλά είναι διμερής σύμβαση. Ωστόσο, εκεί πάλι ισχύουν τα τρία βασικά δικαιώματα που ισχύουν σε ανάλογες συμβάσεις. Δηλαδή, και οι δύο χώρες δεσμεύονται να παράσχουν η μία στην άλλη το δικαίωμα να ίπτανται οι αεροπορικές γραμμές τους χωρίς προσγείωση πάνω από τον εναέριο χώρο της επικράτειάς τους. Δίνει το δικαίωμα στις χώρες να σταθμεύουν σε διάφορα σημεία της επικράτειας για μη εμπορικούς σκοπούς. Και το τρίτο δικαίωμα είναι να μπορούν να σταθμεύουν τα αεροπλάνα τους σε σημεία των διαδρομών που προσδιορίζονται στη σύμβαση.

Παρατήρησα και στην επιτροπή -το σημειώνω και εδώ- ότι ενώ η σύμβαση η ίδια λέει στο σχετικό άρθρο 2 ότι τα σημεία αυτά προσδιορίζονται σε παράρτημα, άμα δούμε το παράρτημα αυτό δεν προσδιορίζει τα σημεία. Αυτό ήταν κάτι που θα έπρεπε ίσως να είχε γίνει για να ξέρουμε και εμείς τι κυρώνουμε εδώ.

Η Πλεύση Ελευθερίας σε γενικές γραμμές είναι θετική απέναντι στη σύμβαση αυτή, παρά το γεγονός ότι θεωρούμε πως γεωπολιτικά δεν είναι εντελώς αθώα. Από την άλλη βρίσκεται σε ένα επίπεδο συνεργασίας χαμηλής πολιτικής και, συνεπώς, οι επιπτώσεις της για τις διμερείς σχέσεις και τις σχέσεις της χώρας μας με τους γείτονες της Μογγολίας δεν θεωρούμε ότι θα είναι σημαντικές.

Επιφυλάξεις εξέφρασε η Πλεύση Ελευθερίας όσον αφορά κυρίως δύο σημεία της σύμβασης. Το ένα είναι το θέμα της ασφάλειας στο άρθρο 8. Ενώ στα χαρτιά υπάρχει εγγύηση για την ασφάλεια από το γεγονός ότι και τα δύο μέρη δεσμεύονται να δρουν σύμφωνα με τις δράσεις του Διεθνούς Οργανισμού Πολιτικής Αεροπορίας και υπάρχουν επίσης αναφορές για την ασφάλεια της Πολιτικής Αεροπορίας σε σχέση με γνωστές διεθνείς συμβάσεις στον τομέα αυτόν, όπως είναι η Σύμβαση του Τόκιο του 1963, της Χάγης του 1970 και του Μόντρεαλ το 1971, το 1988 και το 1991, ωστόσο θεωρούμε -και είναι ένα ζήτημα το οποίο έχει ανακύψει τα τελευταία χρόνια και στη χώρα μας αλλά και αλλού- ότι η στελέχωση των Υπηρεσιών Πολιτικής Αεροπορίας που παρέχουν την απαιτούμενη ασφάλεια είναι ανεπαρκής.

Συνεπώς πιστεύουμε ότι θα έπρεπε η συμφωνία να περιέχει και κάποια ρήτρα που να δεσμεύει τα συμβαλλόμενα μέρη ως προς το να παράσχουν την απαιτούμενη στελέχωση στις Υπηρεσίες Ασφάλειας της Πολιτικής Αεροπορίας τους. Ακούσαμε, για παράδειγμα, το τελευταίο διάστημα, από επίσημα χείλη, τον κίνδυνο να μην έχουμε μια περίπτωση «Τεμπών του αέρα». Αυτό είναι κάτι το οποίο έχουμε διαρκώς στον νου μας και θα πρέπει οι συμβάσεις που υπογράφουμε να λαμβάνουν σοβαρά υπ’ όψιν το θέμα της ασφάλειας στις αεροπορικές μεταφορές.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Τέλος, όσον αφορά το περιβάλλον, υπάρχει ένα σύντομο άρθρο, το άρθρο 19, το οποίο δεσμεύει με αόριστο τρόπο τα συμβαλλόμενα μέρη στο να στηρίζουν την ανάγκη προστασίας του περιβάλλοντος –λέει- προάγοντας «τη διατηρήσιμη ανάπτυξη της αεροπορίας». Αυτό ακούγεται κάπως φιλολογικό. Δεσμεύονται, επίσης, τα δύο μέρη να τηρούν «τα πρότυπα και τις συνιστώσες πρακτικές του ICAO» που είναι ο Διεθνής Οργανισμός Πολιτικής Αεροπορίας.

Όμως, αυτές οι δεσμεύσεις όσον αφορά το περιβάλλον είναι αρκετά περιορισμένες. Περιορίζονται σε θέματα όπως είναι το να χρησιμοποιούν καταλύτες τα αεροπλάνα για να μην εκπέμπουν ρύπους του διοξειδίου του άνθρακα. Ωστόσο, εμείς πιστεύουμε ότι θα έπρεπε η προστασία του περιβάλλοντος να προβλέπεται με πολύ πιο δεσμευτικό και εκτεταμένο τρόπο στη συγκεκριμένη σύμβαση, ιδίως τη στιγμή που το αποτύπωμα του διοξειδίου του άνθρακα που παράγουν τα αεροπλάνα της Πολιτικής Αεροπορίας είναι σημαντικό και αποτελεί έναν από τους μεγαλύτερους παράγοντες της ρύπανσης στον πλανήτη.

Κλείνοντας, η Πλεύση Ελευθερίας θα υπερψηφίσει αυτή τη σύμβαση, αλλά θα θέλαμε να υπογραμμίσουμε ότι διατηρούμε επιφυλάξεις για τον τρόπο με τον οποίο αυτή χειρίζεται τα θέματα της ασφάλειας και τα θέματα της προστασίας του περιβάλλοντος.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει από την Κοινοβουλευτική Ομάδα των Σπαρτιατών ο κ. Ιωάννης Δημητροκάλλης.

Ορίστε, κύριε συνάδελφε, έχετε τον λόγο.

**ΙΩΑΝΝΗΣ ΔΗΜΗΤΡΟΚΑΛΛΗΣ:** Καλημέρα.

Ευχαριστώ, κύριε Πρόεδρε.

Κυρίες και κύριοι συνάδελφοι, αύριο συμπληρώνεται ένας χρόνος από τη μέρα που πάγωσε όλη η Ελλάδα, από την ημέρα που πενήντα επτά συμπολίτες μας, κυρίως νέα παιδιά, σκοτώθηκαν σε σύγκρουση τρένων στα Τέμπη σε ένα από τα χειρότερα κρατικά εγκλήματα στη σύγχρονη ελληνική ιστορία. Στον χρόνο που πέρασε δεν αποδόθηκε δικαιοσύνη. Αλλοιώθηκαν στοιχεία από το μπάζωμα του χώρου της τραγωδίας, εξαφανίστηκαν μυστηριωδώς ολόκληρα βαγόνια, βρέθηκαν εκρηκτικές ουσίες που δεν θα έπρεπε να υπάρχουν στο σημείο. Είδαμε μάρτυρες στην εξεταστική να κουνούν το δάχτυλο στα θύματα και στις οικογένειές τους, ενώ άλλοι δεν κατέθεσαν επικαλούμενοι το δικαίωμα της σιωπής.

«Διασφαλίζουμε την ασφάλεια» έλεγε ο αρμόδιος Υπουργός Μεταφορών Κώστας Καραμανλής στη Βουλή λίγες μέρες πριν την τραγωδία. Κουνούσε το δάχτυλο, τίναζε το κεφάλι, χτυπούσε το μικρόφωνο, λες και τον έπνιγε το δίκιο. Έναν χρόνο μετά, κατά την απολογία του έρχεται στην επιτροπή μας και παίζει με τη νοημοσύνη μας. Αναφερόμενος στο εξώδικο που είχε στείλει η Πανελλήνια Ένωση Προσωπικού Έλξης δήλωνε πως το εξώδικο δεν έλεγε ότι ο σιδηρόδρομος δεν ήταν ασφαλής, αλλά ότι υπάρχουν ζητήματα ασφάλειας, προκαλώντας το πανελλήνιο.

Κύριοι συνάδελφοι, τα ζητήματα της ασφάλειας των μεταφορών αφορούν ολόκληρη την κοινωνία. Πρέπει να βγει στην επιφάνεια η αλήθεια, όλη η αλήθεια να αποδοθεί άμεσα και η δικαιοσύνη να αποφανθεί. Είναι χρέος μας να συνδράμουμε με όποιον τρόπο διαθέτουμε, ώστε να μη συμβεί ποτέ ξανά κάτι παρόμοιο και επιτέλους να καταδικαστούν οι ένοχοι, όσο ψηλά πολιτικά και αν βρίσκονται. Θέλω να ξεκαθαρίσω σε όσους μας ακούνε ότι έναν χρόνο μετά συνεχίζουμε και στεκόμαστε στο πλευρό των οικογενειών των θυμάτων και των τραυματιών. Αγωνιζόμαστε μαζί τους ενάντια σε κάθε προσπάθεια συγκάλυψης.

Και σε αυτό το σημείο θέλω να καλέσω όλους τους Έλληνες να συνυπογράψουν το ψήφισμα που έχει εκδώσει ο Σύλλογος Συγγενών Θυμάτων Τεμπών 2023 για την ενεργοποίηση του νόμου περί ευθύνης Υπουργών και την κατάργηση της βουλευτικής ασυλίας, όταν προκύπτει ποινική ευθύνη πολιτικών προσώπων.

Αυτά σε ό,τι αφορά την υπόθεση των Τεμπών. Μπήκα στον πειρασμό να κάνω σήμερα μία αναφορά και λόγω των ημερών, αλλά και γιατί το θέμα που συζητάμε σήμερα για την ψήφιση της διεθνούς συμφωνίας αεροπορικών υπηρεσιών μεταξύ της Κυβέρνησης της Ελληνικής Δημοκρατίας και της κυβέρνησης της Μογγολίας έχει να κάνει και με την ασφάλεια των πτήσεων. Γενικά δεν επιδέχεται ιδιαίτερης κριτικής το θέμα αυτό μιας και δεν αφορά την κοινωνία. Παρ’ όλα αυτά και παρ’ ότι θα ψηφίσω θετικά, γιατί είμαι υπέρ της εξωστρέφειας της χώρας μου, θέλω να αναφερθώ σε κάποια πράγματα σχετικά με το σχέδιο νόμου, που πολλά τα έθιξαν και οι συνάδελφοί μου στην επιτροπή.

Γράφεται στην αιτιολογική έκθεση πως βραχυχρόνια θα ενισχυθεί ο τουρισμός μέσω της συνεργασίας αυτής μεταξύ των δύο χωρών. Απλά να θυμίσω πως η Μογγολία έχει τριάμισι εκατομμύρια κατοίκους -μπορεί να λέω και πολλούς- και οι χώρες μας δεν είχαν ποτέ ιδιαίτερους δεσμούς ούτε και αποτελούσε ελκυστικό τουριστικό προορισμό για εκείνους η Ελλάδα ποτέ. Πώς ακριβώς θα τονωθεί ο τουρισμός από το άνοιγμα σε αυτή την αγορά εγώ δεν έχω καταλάβει ακριβώς, αλλά εν πάση περιπτώσει.

Και κατά δεύτερον, θέλω μιας και είμαι υπεύθυνος αγροτικού τομέα του κόμματός μου, να μας εξηγήσει η Κυβέρνηση πώς γίνεται ο Πρωθυπουργός να πηγαίνει στο Νταβός και να δίνει το παρών σε ένα παγκόσμιο οικονομικό φόρουμ, που συμφωνούν εκεί πως η κτηνοτροφία, η γεωργία, είναι υπεύθυνη για τις εκπομπές αερίων του θερμοκηπίου και της κλιματικής αλλαγής και ταυτόχρονα η Κυβέρνηση να νομοθετεί για περισσότερες αεροπορικές διασυνδέσεις όπου τα αεροπλάνα για να φτάσουν μέχρι τη Μογγολία από την Αθήνα θα χρειαστούν τόνους κηροζίνης και η μόλυνση που προκαλεί σίγουρα δεν μπορεί να συγκριθεί με αυτή των αγροτών και των κτηνοτρόφων. Είστε, κύριοι της Νέας Δημοκρατίας, επιλεκτικά οικολόγοι ή, καλύτερα, είστε απατεώνες οικολόγοι!

Τέλος, βλέπουμε πως θα υπάρχει επιπλέον επιβάρυνση του προϋπολογισμού της Αρχής Πολιτικής Αεροπορίας, μιας αρχής που αυτή η Κυβέρνηση το 2020 δημιούργησε σκανδαλωδώς, εξυπηρετώντας τα συμφέροντα της γερμανικής «FRAPORT», που έχει πάρει όλα τα αεροδρόμια της χώρας, αλλά και της «AEGEAN». Τότε ήταν που καταργήσατε τις κρατικές αεροπορικές αρχές και τον κρατικό έλεγχο στα σαράντα και πλέον αεροδρόμια της χώρας, με αποτέλεσμα να υπάρχει ο κίνδυνος ασφάλειας των πτήσεων, αλλά και της εθνικής άμυνας, μιας και ο έλεγχος των αεροδρομίων είναι στη «FRAPORT», η οποία έχει τον έλεγχο και των τουρκικών αεροδρομίων, και γνωρίζουμε όλοι εδώ μέσα τις καλές γερμανοτουρκικές σχέσεις.

Και να κλείσω με μια ευχή, μιας και ξεκίνησα την ομιλία μου με την τραγωδία στα Τέμπη. Ελπίζω με τις αποφάσεις σας, αυτές που παίρνετε και που αναφέρθηκα και πιο πριν, στα επόμενα χρόνια της διακυβέρνησής σας να μη θρηνήσουμε και αεροπορικά Τέμπη.

Όσο για το νομοσχέδιο, όπως είπα και στην αρχή, το υπερψηφίζουμε, αν και δεν είναι μία συμφωνία που θα φέρει κάποιο σημαντικό όφελος στη χώρα μας.

Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει η ειδική αγορήτρια από τη Νέα Αριστερά η κ. Πέρκα.

Παρακαλώ, κυρία συνάδελφε.

**ΘΕΟΠΙΣΤΗ (ΠΕΤΗ) ΠΕΡΚΑ:** Κύριε Πρόεδρε, είχα ψηφίσει θετικά, οπότε δεν θέλω να πάρω τον λόγο.

**ΠΡΟΕΔΡΕΥΩΝ (Γεώργιος Γεωργαντάς):** Ωραία. Ευχαριστούμε.

Τον λόγο τώρα έχει η ειδική αγορήτρια από την Ελληνική Λύση η κ. Αθανασίου.

**ΜΑΡΙΑ ΑΘΑΝΑΣΙΟΥ:** Ευχαριστώ, κύριε Πρόεδρε.

Κύριοι συνάδελφοι, σήμερα ψηφίζουμε την «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας», συμφωνία η οποία υπεγράφη στην Αθήνα στις 23 Αυγούστου του 2023 και η οποία αποβλέπει στην ενίσχυση της συνολικής αεροπορικής σχέσης των δύο χωρών στο πλαίσιο της ανάπτυξης των εν γένει εμπορικών και μεταφορικών σχέσεων των δύο χωρών.

Αρχικά διερωτώμεθα ποιο είναι το αντικείμενο του εμπορίου το οποίο θα διενεργείται μεταξύ των δύο αυτών χωρών. Ωστόσο διακρίνουμε ορισμένες ασάφειες, για τις οποίες κρίνουμε απαραίτητο ότι ο νομοθέτης οφείλει να δώσει περαιτέρω διευκρινήσεις και πληροφορίες.

Συγκεκριμένα, στην παράγραφο 1 του άρθρου 2 αναφέρεται ότι το συμβαλλόμενο μέρος μπορεί να σταθμεύσει στην επικράτεια της άλλης χώρας για μη εμπορικούς λόγους. Οφείλονται εξηγήσεις ως προς το ποιοι είναι οι μη εμπορικοί λόγοι για τους οποίους μπορεί να σταθμεύσει κάποιο αεροσκάφος στο έδαφος όποιας από τις δύο χώρες. Αφού, λοιπόν, ο νομοθέτης προχωρήσει στη διασαφήνιση των λόγων αυτών, οφείλει στη συνέχεια να ορίσει το χρονικό όριο παραμονής του αεροσκάφους στην ελληνική επικράτεια.

Επίσης, θα υφίσταται έλεγχος πτήσεων καθώς και έλεγχος των αεροσκαφών ως προς την αξιοπλοΐα τους; Δεν μπορεί να τίθεται ζήτημα διακινδύνευσης της ασφάλειας τόσο των πολιτών όσο και των σκαφών.

Στην παράγραφο 3 του ίδιου άρθρου ο νομοθέτης αναφέρεται στα σημεία διαδρομών, τα οποία καθορίζονται από τον πίνακα διαδρομών. Πώς και ποιος φορέας καθορίζει τα σημεία αυτά; Θα είναι πάντα σταθερά; Και ποια γεωπολιτική, εμπορική είτε και απλώς τεχνική σημασία θα έχουν τα σημεία αυτά για την Ελλάδα;

Προχωρώντας στο άρθρο 3 παρατηρούμε ότι ο νομοθέτης δεν αναφέρει τη διαδικασία ούτε όμως και τα κριτήρια επιλογής της αεροπορικής εταιρείας από το εκάστοτε κράτος. Δηλαδή το ελληνικό κράτος με ποια κριτήρια θα επιλέγει τις αεροπορικές εταιρείες;

Το άρθρο 4, στη συνέχεια, αναφέρεται στη διαδικασία απόσυρσης, ανάκλασης και περιορισμού της εξουσιοδότησης. Ωστόσο ο νομοθέτης δεν διευκρινίζει τη διαδικασία με την οποία θα περιορίζονται τα αναφερόμενα δικαιώματα και εν τέλει δεν διευκρινίζει ποιες είναι οι επόμενες κινήσεις, δηλαδή, τι θα ακολουθήσει μετά την ενέργεια αυτή και με ποια διασφάλιση.

Άρθρο 7. Στο άρθρο αυτό διευκρινίζονται όσα σχετίζονται με τα ζητήματα ασφάλειας πτήσεων των αεροσκαφών. Προβλέπονται διαβουλεύσεις μεταξύ των συμβαλλομένων μερών για τα πρότυπα ασφάλειας, επί παραδείγματι τις επιθεωρήσεις πίστας. Ωστόσο για την παράγραφο 3 απαιτούνται περαιτέρω διευκρινίσεις όσον αφορά στις διαδικασίες ελέγχου που πρόκειται να τηρήσουν τα δύο μέρη.

Στην παράγραφο 8 εξασφαλίζονται τα δικαιώματα της κυβέρνησης της Μογγολίας ως προς την υιοθέτηση και τήρηση προτύπων ασφαλείας, σε περίπτωση διορισμού από ελληνικής πλευράς αερομεταφορέα προέλευσης χώρας μέλους της Ευρωπαϊκής Ένωσης, του οποίου ο ουσιαστικός ρυθμιστικός έλεγχος ασκείται και διατηρείται από άλλη χώρα της Ευρωπαϊκής Ένωσης. Θα πρέπει να διευκρινιστεί το αν ισχύει αντίστοιχα και το αντίστροφο. Δηλαδή ποια είναι τα αντίστοιχα δικαιώματα της Ελλάδας σε περίπτωση διορισμού από μογγολικής πλευράς άλλου αερομεταφορέα του οποίου ο ουσιαστικός έλεγχος ασκείται από άλλο κράτος; Διασφαλίζονται αυτά τα δικαιώματα και με ποιον τρόπο;

Άρθρο 9. Σε αυτό το άρθρο ορίζονται τα ζητήματα τα οποία σχετίζονται με τη διασφάλιση της γνησιότητας των ταξιδιωτικών εγγράφων. Παράλληλα αυτό το άρθρο προβλέπει και την ανταλλαγή πληροφοριών σχετικά με τυχόν πλαστογραφημένα ή παραποιημένα ταξιδιωτικά έγγραφα.

Όμως ρωτάμε ποιος θα διενεργεί αυτόν τον έλεγχο γνησιότητας και κάτω από ποιες προϋποθέσεις.

Άρθρο 12. Στο παρόν άρθρο αναφέρεται ότι οι διορισθείσες αεροπορικές εταιρείες θα έχουν δίκαιη και ισότιμη μεταχείριση, ώστε να μπορούν να απολαμβάνουν ίσες ευκαιρίες για την εκτέλεση των δρομολογίων. Ωστόσο, ποιες εταιρείες θα διοριστούν από τα συμβαλλόμενα μέρη και με ποια κριτήρια επιλογής; Αμερόληπτα ή όχι; Από ποιον φορέα ελέγχου;

Τέλος, άρθρο 15, μεταφορά κερδών. Στο παρόν άρθρο προβλέπεται ότι τα συμβαλλόμενα μέρη έχουν το δικαίωμα ελεύθερης μεταβίβασης του πλεονάσματος μεταξύ εισπράξεων και δαπανών των αεροπορικών εταιρειών στην επικράτεια του άλλου συμβαλλόμενου μέρους, σε σχέση με τη μεταφορά επιβατών, ταχυδρομείου και φορτίου. Όπως είναι ευνόητο, κρίνεται σημαντικό να διασφαλιστεί η νόμιμη μεταφορά των πραγματικών κερδών στη χώρα κάθε μέρους, με σκοπό να μην αποτελέσει το αντίθετο, αφορμή και τρόπο νομιμοποίησης εσόδων από παράνομες ή νεφελώδεις δραστηριότητες.

Στο άρθρο 20 προβλέπεται η δυνατότητα παροχής στατιστικών στοιχείων αναφορικά με την αεροπορική κίνηση και τη συνεργασία των δύο συμβαλλόμενων μερών, με σκοπό τη διευκόλυνση της ανταλλαγής τους. Ωστόσο, είναι ευνόητο ότι θα πρέπει πρώτα να διασφαλιστεί ότι δεν θα διαρρεύσει καμμία ευαίσθητη πληροφορία η οποία να σχετίζεται με εθνικά συμφέροντα της πατρίδας μας.

Κύριοι συνάδελφοι, κύριε Πρόεδρε, είδαμε ότι παρ’ ότι η παρούσα σύμβαση αφορά σε κάτι φαινομενικά αθώο και ακίνδυνο, λόγω των ασαφειών τις οποίες αυτή περιέχει, υφίσταται κίνδυνος παρερμηνειών είτε ακόμα και κίνδυνος διαρροής ακόμη και ευαίσθητων εθνικών πληροφοριών. Απαιτείται σύνεση και προσοχή, ούτως ώστε μια εμπορική συνεργασία όπως αυτή να μη μετατραπεί σε αμφιλεγόμενη σύμβαση με σκοτεινά και αδιευκρίνιστα σημεία, τα οποία δεν μας απαντήθηκαν.

Και λόγω αυτού, κύριε Υπουργέ, η Ελληνική Λύση θα είναι στο «παρών».

Σας ευχαριστώ.

(Χειροκροτήματα από την πτέρυγα της Ελληνικής Λύσης)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία συνάδελφε.

Τώρα από το Κομμουνιστικό Κόμμα Ελλάδας τον λόγο έχει ο ειδικός αγορητής κ. Κατσώτης.

**ΧΡΗΣΤΟΣ ΚΑΤΣΩΤΗΣ:** Ευχαριστώ, κύριε Πρόεδρε.

Συζητούμε την «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας», όπως υπογράφτηκε στην Αθήνα, στις 23 Αυγούστου 2023.

Ξεκαθαρίζουμε το εξής ζήτημα από την αρχή. Το ΚΚΕ δεν είναι αντίθετο με τις διακρατικές συμφωνίες. Σε κάθε σύμβαση ή διακρατική συμφωνία τοποθετούμαστε με το εξής κριτήριο, αν με τις ρυθμίσεις που προβλέπονται ικανοποιούνται λαϊκές εργατικές ανάγκες ή αν ικανοποιούνται οι στρατηγικές του κεφαλαίου, ιδιαίτερα αυτές που ψάχνουν νέους δρόμους κερδοφορίας.

Οι συμφωνίες όμως που κάνει το αστικό κράτος με τις αστικές κυβερνήσεις δεν αφορούν τους λαούς και τις ανάγκες τους, γίνονται για να υπηρετήσουν τις ανάγκες των αστικών τάξεων των συμβαλλόμενων χωρών για διεύρυνση του πεδίου δράσης τους σε διάφορους τομείς της οικονομίας, προωθώντας τα επιχειρηματικά και γεωστρατηγικά συμφέροντά τους. Αποτελούν μέρος των οξυμένων ανταγωνισμών των ιμπεριαλιστικών κέντρων που οδηγεί σε συγκρούσεις, σε πολέμους.

Με αυτή την αφορμή, θα ήθελα να καταγγείλω βέβαια και τον απόπλου της φρεγάτας «ΎΔΡΑ» για την Ερυθρά Θάλασσα, όπου η εμπλοκή της χώρας μας εγκυμονεί σοβαρούς κινδύνους για τη χώρα μας.

Αυτές οι συμφωνίες αφορούν επιχειρηματικούς ομίλους που δραστηριοποιούνται στον τομέα των αερομεταφορών, του τουρισμού και αλλού. Η ενιαία στρατηγική της καπιταλιστικής ανάπτυξης που είναι κοινή και για τα άλλα αστικά κόμματα εξηγεί και το γιατί συμπίπτουν η Νέα Δημοκρατία, ο ΣΥΡΙΖΑ, το ΠΑΣΟΚ, η Νέα Αριστερά και άλλοι και σε αυτές τις συμφωνίες, γιατί τις υπερψηφίζουν και τις υποστηρίζουν.

Με αυτή και όλες τις προηγούμενες ανάλογες συμφωνίες, το ελληνικό κράτος όχι μόνο αναλαμβάνει την προετοιμασία και το άνοιγμα των επιχειρηματικών πεδίων στις μεταφορές, τον τουρισμό, το εμπόριο, αλλά μεριμνά και εγγυάται και την κερδοφόρα επιχειρηματική δραστηριότητα των ελληνικών επιχειρηματικών ομίλων στο εξωτερικό τόσο των αεροπορικών όσο και των υπολοίπων.

Το κράτος μεριμνά επίσης για τις πάσης φύσεως φοροαπαλλαγές άμεσων και έμμεσων φόρων, όπως παραδείγματος χάριν τον ΦΠΑ, τον οποίο όμως το πληρώνουν κανονικά τα λαϊκά στρώματα. Μάλιστα στην ειδική έκθεση αναγράφεται ότι η ανωτέρω απώλεια εσόδων θα αναπληρώνεται από άλλες πηγές εσόδων του κρατικού προϋπολογισμού.

Ποια είναι η βασική και η κύρια πηγή των εσόδων του προϋπολογισμού; Προφανώς το πορτοφόλι των λαϊκών οικογενειών, η φοροαφαίμαξη για να απαλλάσσονται οι μεγάλοι επιχειρηματικοί όμιλοι, οι οποίοι, όπως είναι γνωστό, συμμετέχουν μόνο με 5% στα φορολογικά έσοδα και με 95% οι εργαζόμενοι, οι συνταξιούχοι, οι αυτοαπασχολούμενοι, η φτωχή αγροτιά.

Με αφορμή τη συμφωνία, σημειώνουμε τα εξής. Εδώ και χρόνια δεν υφίσταται εθνικός αερομεταφορέας, αλλά μόνο ιδιωτικές αεροπορικές εταιρείες οι οποίες επιδοτούνται συχνά πυκνά και με αρκετά εκατομμύρια ευρώ από το ελληνικό κράτος. Τα συμφέροντα, λοιπόν, αυτών των εταιρειών εξυπηρετούνται από τέτοιες συμφωνίες.

Εκτός από το ότι δεν υφίσταται εθνικός αερομεταφορέας, δεν υπάρχουν παρά ελάχιστα κρατικά αεροδρόμια. Τα περισσότερα αεροδρόμια είναι ιδιωτικά, όπως οι δρόμοι, ο σιδηρόδρομος, τα λιμάνια. Τα πάντα έχουν ιδιωτικοποιηθεί με ό,τι αυτό σημαίνει για την εξυπηρέτηση του ελληνικού λαού, για την τσέπη του και πάνω απ’ όλα για την ασφάλειά του.

Το έγκλημα στα Τέμπη αποκαλύπτει ότι η πολιτική της Ευρωπαϊκής Ένωσης, η πολιτική της απελευθέρωσης και των μεταφορών, η πολιτική τού κόστους-οφέλους έχει τραγικές συνέπειες, οδηγεί σε όλο και μεγαλύτερα εγκλήματα σε βάρος της ζωής του λαού.

Αύριο συμπληρώνεται ένας χρόνος από το έγκλημα των Τεμπών, ένας χρόνος προσπάθεια συγκάλυψης από το αστικό κράτος και την Κυβέρνηση, όπως αποδείχθηκε για την άρον άρον λήξη της εξεταστικής επιτροπής, χωρίς την εξέταση βασικών μαρτύρων. Ταυτόχρονα όμως είναι και ένας χρόνος πολύμορφων εκδηλώσεων, κινητοποιήσεων για την απόδοση των ευθυνών σε όσους τις έχουν.

Οι εργαζόμενοι, ο λαός δεν συμβιβάζεται με τη συγκάλυψη. Το βροντοφώναξε πέρσι στις μεγαλειώδεις κινητοποιήσεις με πάνω από δυόμισι εκατομμύρια κόσμου που διαδήλωνε για αρκετές ημέρες σε όλη την Ελλάδα. Το έγκλημα αυτό δεν θα ξεχαστεί. Όλων των νεκρών θα γίνουμε η φωνή.

Αυτό το σύνθημα θα επαναλάβουν και αύριο στη μεγάλη πανεργατική απεργία, που χιλιάδες εργαζόμενοι απεργούν και διεκδικούν υπογραφή συλλογικών συμβάσεων εργασίας, με αυξήσεις στους μισθούς, μέτρα για την ακρίβεια, για να μη συγκαλυφθεί το έγκλημα στα Τέμπη όπου πριν από έναν χρόνο κόπηκε το νήμα για τους πενήντα επτά επιβάτες της μοιραίας αμαξοστοιχίας.

Οι εργαζόμενοι παντού -στον σιδηρόδρομο, στα αεροδρόμια, στα λιμάνια, στα πλοία, οι υγειονομικοί, στο εμπόριο, στον τουρισμό, στη βιομηχανία- αλλά και οι αγρότες, οι φοιτητές οργανώνονται, δηλώνουν τη συμμετοχή τους στην απεργία 28 Φλεβάρη ενάντια στην πολιτική της Ευρωπαϊκής Ένωσης, της Κυβέρνησης της Νέας Δημοκρατίας και των προηγουμένων που ευθύνονται για τους χαμηλούς μισθούς, τη φτώχεια, την ανέχεια, την πολιτική απελευθέρωσης που οδηγεί στα εγκλήματα όπως των Τεμπών, την πολιτική κόστους-οφέλους που πνίγει, που καίει, που σκοτώνει το λαό, γιατί η ασφάλεια, όπως αποδεικνύεται, κοστίζει για το αστικό κράτος, μειώνει τα κέρδη, γι’ αυτό και δεν παίρνονται τα μέτρα. Γι’ αυτό ή τα κέρδη τους ή οι ζωές μας. Αυτό το δίλημμα μπαίνει μπροστά στον κάθε εργαζόμενο σε όλο τον λαό και η απάντηση είναι καθαρή: Οι ζωές μας.

Ως ΚΚΕ στηρίζουμε τα αιτήματα της απεργίας και καλούμε και απ’ αυτό το Βήμα σε καθολική συμμετοχή στην αυριανή απεργία και στις συγκεντρώσεις σε όλη την Ελλάδα, στην Αθήνα, στα Προπύλαια στις 10.30΄ το πρωί.

Τέλος, επειδή και αυτή η συμφωνία αφορά τα κέρδη και δεν έχει να κάνει με την αναγκαιότητα ανάπτυξης φιλικών σχέσεων και επικοινωνίας λαών μεταξύ τους, το ΚΚΕ ψηφίζει κατά.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, σαράντα επτά μαθήτριες και μαθητές και δύο εκπαιδευτικοί συνοδοί τους από το 1ο Γενικό Λύκειο Περιστερίου.

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Τον λόγο τώρα έχει ο ειδικός αγορητής από την Κοινοβουλευτική Ομάδα της Νίκης κ. Δελβερούδης.

**ΝΙΚΟΛΑΟΣ ΒΡΕΤΤΟΣ:** Να μιλήσω εγώ, κύριε Πρόεδρε, ως Κοινοβουλευτικός ή να αντικαταστήσω τον κ. Δελβερούδη.

**ΠΡΟΕΔΡΕΥΩΝ (Γεώργιος Γεωργαντάς):** Ναι, να ολοκληρώσουν οι αγορητές και αμέσως μετά θα μιλήσετε.

Τον λόγο έχει ο κ. Πάνας από το ΠΑΣΟΚ - Κίνημα Αλλαγής.

**ΑΠΟΣΤΟΛΟΣ ΠΑΝΑΣ:** Κύριε Πρόεδρε, κύριε Υπουργέ, κυρίες και κύριοι συνάδελφοι, συζητάμε σήμερα άλλη μια «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας».

Πριν περάσουμε, όμως, στη συζήτηση για την ψήφιση της εν λόγω κύρωσης, δεν είναι δυνατόν να μην αναφερθούμε σε μια σειρά ουσιαστικών θεμάτων που αυτή τη στιγμή απασχολούν την ελληνική κοινωνία. Είναι δυνατόν να αυστηροποιούμε τον νέο Ποινικό Κώδικα, ενώ παράλληλα απαξιώνουμε οποιαδήποτε θεσμική διαδικασία απόδοσης ευθυνών για το μεγαλύτερο έγκλημα με πενήντα επτά νεκρούς και να γινόμαστε υπερασπιστές μιας απροκάλυπτης προσπάθειας απόκρυψης και συγκάλυψης ευθυνών;

Είναι δυνατόν να ξύνουμε τον πάτο του βαρελιού για τον πρωτογενή τομέα της χώρας και να μη μιλάει κανείς από την Κυβέρνηση για το πού διατίθεται το υπόλοιπο περιεχόμενο του βαρελιού; Πάντως, όχι στην κοινωνία.

Η Κυβέρνηση διατείνεται επίσης για τη στήριξη των μικρομεσαίων επιχειρήσεων, οι οποίες δυστυχώς, προσπαθούν να επιβιώσουν σε συνθήκες στρεβλωμένου ανταγωνισμού, ενώ το Ταμείο Ανάκαμψης πλέον πηγαίνει σε ανελαστικές εφαρμογές, σε επιχειρηματικούς κύκλους και η πολιτική της είναι αδιάλειπτη προς αυτούς.

Συζητάμε πέρα των δύο χρόνων για την ακρίβεια, τον πληθωρισμό και την αισχροκέρδεια. Και η Κυβέρνηση επιμένει να τονίζει ότι είναι εισαγόμενο προϊόν και δεν ευθύνεται για τίποτα, ενώ η απραξία και η αδιαφορία ξεπερνάει κάθε προηγούμενο, περιμένοντας την αγορά να αυτορυθμιστεί μόνη της.

Συζητάμε και προσπαθούμε να ενισχύσουμε τη βαριά βιομηχανία της χώρας, να βελτιώσουμε την ποσότητα και την ποιότητα των τουριστικών ροών στη βόρεια Ελλάδα και ειδικότερα στη Χαλκιδική, ξεκινώντας την κατασκευή του Flyover στην περιφερειακή οδό στη Θεσσαλονίκη, χωρίς καμμία ουσιαστική διαβούλευση και κανένα στοχευμένο σχεδιασμό, ενώ τώρα προσπαθούμε την ύστατη στιγμή και προσπαθεί η Κυβέρνηση να διορθώσει σε όποιο επίπεδο μπορεί τη συγκεκριμένη παρέμβαση.

Πηγαίνοντας τώρα στην κύρωση της συμφωνίας των αεροπορικών υπηρεσιών μεταξύ της Μογγολίας, έχει ως σκοπό να ενισχύσει τη συνολική αεροπορική σχέση των δύο χωρών, μέσω της αναβάθμισης της αεροπορικής συνεργασίας. Η κύρωση της συμφωνίας στοχεύει στη θέσπιση και τη λειτουργία προγραμματισμένων αεροπορικών υπηρεσιών μεταξύ των αντίστοιχων επικρατειών των συμβαλλομένων μερών και πέραν αυτών.

Η υπό κύρωση συμφωνία αφορά φορείς και εταιρείες που δραστηριοποιούνται στον τομέα των αεροπορικών μετακινήσεων και αερομεταφορών και τους εργαζόμενους σε αυτές, στις αρχές Πολιτικής Αεροπορίας των δύο χωρών, πρόσωπα δηλαδή που δραστηριοποιούνται στο χώρο του εμπορίου, του τουρισμού, των επενδύσεων, καταναλωτές και γενικότερα τους πληθυσμούς των δύο κρατών.

Στους βραχυπρόθεσμους στόχους αναφέρεται η διάνοιξη άμεσων νέων οδών αεροπορικής επικοινωνίας με τη Μογγολία, με σκοπό τη συνεργασία των δύο χωρών και την ενίσχυση του τουρισμού. Στους μακροπρόθεσμους στόχους εξασφαλίζεται ένα σύγχρονο και συμβατό με το Ενωσιακό Δίκαιο διμερές θεσμικό πλαίσιο αερομεταφορών κι έχει ως κύριο στόχο την ανάπτυξη των διμερών σχέσεων στον αεροπορικό τομέα.

Όμως, μερικές σημαντικές πληροφορίες και συμπεράσματα βέβαια που προκύπτουν είναι τα εξής: Πρώτον, η Μογγολία έχει εκτεταμένα κοιτάσματα σπάνιων γαιών και χαλκού, τα οποία είναι ζωτικής σημασίας για εφαρμογές υψηλής τεχνολογίας. Το οικονομικό της σύστημα ήταν δομημένο με τέτοιο τρόπο που μετά τη διάσπαση της πρώην Σοβιετικής Ένωσης δυσκολεύτηκε να εφαρμόσει τις αναγκαίες μεταρρυθμίσεις για ένα πιο προοδευτικό σύστημα. Μέχρι και σήμερα, η Κίνα είναι ο μεγαλύτερος εμπορικός εταίρος της Μογγολίας και λαμβάνει περίπου το 85% των εξαγωγών της.

Όσον αφορά τη χώρα μας, σύμφωνα με την ετήσια έκθεση του Γραφείου Οικονομικών και Εμπορικών Υποθέσεων του Πεκίνου με αρμοδιότητα για τη Μογγολία, η αξία των εξαγωγών των ελληνικών προϊόντων στη Μογγολία το 2021 παρουσίασε σημαντική κάμψη 66,7%, ενώ αντίθετα η αξία των ελληνικών εισαγωγών μογγολικών προϊόντων αυξήθηκε κατά 142%.

Επίσης οι ελληνικές εισαγωγές μογγολικών προϊόντων χαρακτηρίζονται από διακυμάνσεις, όσον αφορά τη σύνθεσή τους, καθώς μόλις μία εκ των τεσσάρων κατηγοριών προϊόντων εμφανίζει χρονική διάρκεια πέραν των δύο ετών, ενώ οι υπόλοιπες τρεις εμφανίζονται για πρώτη φορά στον πίνακα των ελληνικών εισαγωγών.

Όμως, παρ’ όλο που δεν διαφαίνεται κάποια και να προκύπτει κάποιο δυνητικό, ιδιαίτερα σημαντικό οικονομικό επενδυτικό ενδιαφέρον που θα αλλάξει ραγδαία τις διμερείς οικονομικές μας σχέσεις, η πάγια θέση μας για κύρωση τέτοιων συμφωνιών, που έστω και λίγο μπορούν να διαμορφώσουν συνθήκες συνεργασίας μεταξύ των δύο χωρών, μας δίνει τη δυνατότητα να ψηφίσουμε θετικά τη συγκεκριμένη κύρωση.

Ευχαριστώ πολύ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο τώρα έχει ο εισηγητής της Νέας Δημοκρατίας κ. Λοβέρδος και ολοκληρώνουμε τους εισηγητές.

**ΜΙΧΑΗΛ ΚΑΤΡΙΝΗΣ:** Αφού έχει δηλώσει την ψήφο του.

**ΠΡΟΕΔΡΕΥΩΝ (Γεώργιος Γεωργαντάς):** Είθισται στο τέλος να μιλάει ο εισηγητής. Αν θέλετε, μπορείτε και οι υπόλοιποι.

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Έχω επιφύλαξη γι’ αυτά που άκουσα, γι’ αυτό.

Καλημέρα σας, καλημέρα και στα παιδιά που ήρθαν από το Περιστέρι, την εκλογική μου περιφέρεια. Καλώς ήρθατε.

Λοιπόν, σήμερα συζητάμε ένα νομοσχέδιο, για το οποίο δεν έπρεπε καν να γίνει συζήτηση. Είναι αυτονόητη η υπερψήφιση της κύρωσης μιας αεροπορικής σύμβασης μεταξύ δύο χωρών που έγινε μέσα στο πλαίσιο του Διεθνούς Δικαίου. Δεν έχει να κάνει το παρόν νομοσχέδιο με τίποτα απ’ όλα τα θέματα που έθεσαν προηγουμένως οι εισηγητές.

Άκουσα με πολύ μεγάλο ενδιαφέρον αυτό που ειπώθηκε για την τραγωδία των Τεμπών που μας έχει συγκλονίσει όλους και είμαστε συντετριμμένοι. Σας βεβαιώ, κύριε Δημητροκάλλη, όλοι μας δεν κοιμόμαστε τα βράδια εξαιτίας αυτού του τραγικού δυστυχήματος. Εγώ χθες ήμουν πάρα πολύ συγκινημένος, όταν άκουσα τη δήλωση αυτής της μάνας που το παιδί της, φοιτητής, είναι ένα χρόνο στην εντατική και είναι σε κώμα. Είναι τραγικό και όλους μας συνεπαίρνει. Και είμαι βέβαιος ότι η δικαιοσύνη θα κάνει το καθήκον της και οι ευθύνες, όπου κι αν υπάρχουν, θα αποδοθούν.

Το ίδιο θεωρώ ότι πρέπει να γίνει και σε ό,τι αφορά το να εξασφαλίζουμε όσο καλύτερα μπορούμε την ασφάλεια όλων των μεταφορών και των αεροπορικών και φυσικά των οδικών μεταφορών, όπου γίνονται και τα περισσότερα δυστυχήματα, όπως ξέρετε. Οι οδικές μεταφορές έχουν τα περισσότερα δυστυχήματα απ’ όλα τα άλλα. Όμως, το θέμα της ασφάλειας των αεροπορικών μεταφορών δεν είναι θέμα του παρόντος νομοσχεδίου.

Άκουσα και άλλα πράγματα πολύ ενδιαφέροντα κι από την Εκπρόσωπο της Ελληνικής Λύσης και από τον αγαπητό φίλο κ. Κατσώτη από το ΚΚΕ. Διαφωνώ πάντα με το ΚΚΕ, αλλά πάντα σέβομαι την άποψή του, γιατί έχει μια σταθερή άποψη κι έχει έναν πολιτικό λόγο.

Όμως απορώ πώς, κύριε Κατσώτη κι εσείς και ο κ. Δελής χθες στην επιτροπή ανακαλύψατε επιχειρηματικούς ομίλους, συμφέροντα άλλα. Σας βεβαιώ ότι δεν εξυπηρετείται κανείς από αυτό το νομοσχέδιο, κανένας επιχειρηματικός όμιλος, ούτε φυσικά οι ελληνικές αεροπορικές εταιρείες. Στην Ελλάδα έχουμε δύο αεροπορικές εταιρείες, οι οποίες δεν πετούν ούτε προς το Πεκίνο, θα πάνε στο Ουλάν Μπατόρ της Μογγολίας; Δεν υπάρχει θέμα σχέσης τέτοιας. Να τα πούμε τα πράγματα με το όνομά τους για να καταλάβουμε για τι πράγμα μιλάμε σήμερα.

Η Μογγολία υπήρξε πριν από πάρα πολλά χρόνια, πριν από επτακόσια πενήντα χρόνια μια πολύ μεγάλη δύναμη, η μεγαλύτερη κατακτητική δύναμη που έχει δει ποτέ ο πλανήτης αυτός, επί Τζένγκις Χαν. Έφτασε να καταλάβει τον μισό περίπου κόσμο. Κι όπως σας είπα, από έρευνα που έχει δημοσιοποιηθεί, ένας στους διακόσιους ανθρώπους επί της γης έχει DNA που προέρχεται από τον Τζένγκις Χαν.

Υπήρξε, λοιπόν, μια πολύ μεγάλη δύναμη που κατακυρίευσε τον κόσμο και αν δεν είχε πεθάνει ο Τζένγκις Χαν, εκεί στα μέσα του 13ου αιώνα, θα ήταν εντελώς διαφορετική και η ιστορία της ανθρωπότητας, γιατί θα είχαμε φτάσει και στην Ευρώπη.

**ΧΡΗΣΤΟΣ ΚΑΤΣΩΤΗΣ:** Ποιος έκανε αυτή την έρευνα;

**ΙΩΑΝΝΗΣ - ΜΙΧΑΗΛ (ΓΙΑΝΝΗΣ) ΛΟΒΕΡΔΟΣ:** Η έρευνα είναι διεθνής. Γενετική έρευνα είναι. Τώρα αυτή η Μογγολία του 13ου αιώνα που κατέλαβε και την Κίνα, ο Κουμπλάι Χαν που πήγε ο Μάρκο Πόλο ήταν ο εγγονός του Τζένγκις Χαν. Ήταν Μογγόλος. Και αυτοί οι Μογγόλοι πήγαν στην Ινδία, γιατί οι τελευταίοι αυτοκράτορες της Ινδίας ήταν Μογγόλοι. Το Ταζ Μαχάλ είναι από Μογγόλους.

Αυτή η Μογγολία δεν υπάρχει πια. Αυτό που είναι σήμερα, είναι ένα περίκλειστο κρατίδιο -μεγάλο σε έκταση, αλλά περίκλειστο- ανάμεσα στη Ρωσία και την Κίνα. Η σημερινή Μογγολία ήταν η πρώην Σοβιετική Δημοκρατία της Μογγολίας, η οποία έχει τεράστιες σχέσεις -εκ των πραγμάτων, δεν μπορεί να επιβιώσει διαφορετικά- κυρίως με την Κίνα και δευτερευόντως με τη Ρωσία, μια πολύ φτωχή χώρα με τριάμισι εκατομμύρια κατοίκους, όπως σωστά ειπώθηκε, με πολύ χαμηλό, ένα από τα χαμηλότερα κατά κεφαλήν εισοδήματα στον κόσμο και με ελάχιστα προϊόντα που παράγει και εξάγει.

Αυτή η Μογγολία θέλησε να κάνει μια σύμβαση στην ανάπτυξη των διπλωματικών σχέσεων που δεν έχουμε απευθείας με τη Μογγολία, δεν έχουμε πρεσβεία της εδώ, ούτε έχουμε εμείς στο Ουλάν Μπατόρ. Αυτή η Μογγολία θέλησε να κάνει μια αεροπορική σύνδεση με την Ελλάδα, μια σύμβαση που είναι μέσα στο πλαίσιο της επέκτασης της Μογγολίας -επειδή ακριβώς ασφυκτιά μεταξύ Ρωσίας και Κίνας- και προς την Ευρώπη. Έκανε μια παρόμοια σύμβαση ακόμη και με τις Ηνωμένες Πολιτείες. Θέλει να ανοιχτεί στον κόσμο. Είναι μια πάρα πολύ λογική συμπεριφορά εκ μέρους της Μογγολίας και μια πολύ καλή απάντηση εκ μέρους της Ελλάδος, γιατί η Ελλάδα μέσω αυτού του τρόπου αποκτά μια διασύνδεση με τη Μογγολία που δεν την είχε μέχρι τώρα, ενώ αντιθέτως -γιατί δεν το είπε κανείς αυτό- οι μογγολικές αερογραμμές έχουν υπογράψει συμφωνία με τις τουρκικές αερογραμμές. Τα μόνα μέρη στα οποία πετάνε οι Μογγόλοι προς τη δύση είναι στη Φρανκφούρτη -που είναι το μεγαλύτερο αεροδρόμιο της Ευρώπης- και στην Κωνσταντινούπολη. Δεν υπάρχουν άλλα μέρη στα οποία πετούν οι Μογγόλοι. Σ’ αυτά τα δύο μόνο πετούν οι μογγολικές αερογραμμές.

Εμείς ως μέλος της Ευρωπαϊκής Ένωσης θέλουμε να ανοιχτούμε και σε αυτή τη χώρα. Δεν πρόκειται να αλλάξει τίποτα δραματικά, ούτε θα αυξηθεί κατακόρυφα το εμπόριο με τη Μογγολία, ούτε θα πηγαίνουμε ταξιδάκι αναψυχής που άκουσα χθες –νομίζω- τον κ. Βρεττό να λέει ότι θα πηγαίνουμε ταξιδάκι αναψυχής με έξοδα του ελληνικού δημοσίου ή δεν ξέρω ποιανού στο Ουλάν Μπατόρ. Δεν νομίζω. Εγώ, να σας πω την αλήθεια, θα προτιμούσα να πάω στο Πουκέτ παρά στο Ουλάν Μπατόρ. Τώρα, αν θέλετε να πάτε στο Ουλάν Μπατόρ, δεν έχω καμμία αντίρρηση, αλλά πάντως δεν είναι αυτό ο νόμος τον οποίον κυρώνουμε σήμερα.

Με αυτές τις συνθήκες –επαναλαμβάνω- είναι μια καθαρά νομική σύμβαση με διπλωματικό περιεχόμενο περισσότερο παρά αεροπορικό, εμπορικό, τουριστικό, η οποία είναι προς τη σωστή κατεύθυνση, κατά τη γνώμη μου. Με αυτή τη λογική το έκανε η Κυβέρνηση της Νέας Δημοκρατίας πέρυσι στις 23 Αυγούστου 2023 και με αυτή τη λογική η Νέα Δημοκρατία το υπερψηφίζει, όπως ευτυχώς, απ’ ό,τι ακούω, και η πλειοψηφία των κοινοβουλευτικών κομμάτων.

Να είστε καλά. Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Ο κ. Βρεττός από τη Νίκη έχει τον λόγο για πέντε λεπτά, γιατί δεν υπήρξε εισηγητής από εκεί. Μετά έχουν ζητήσει τον λόγο κάποιοι Κοινοβουλευτικοί Εκπρόσωποι.

Ορίστε, κύριε συνάδελφε.

**ΝΙΚΟΛΑΟΣ ΒΡΕΤΤΟΣ:** Ευχαριστώ, κύριε Πρόεδρε.

Ακούγοντας τον εισηγητή της Νέας Δημοκρατίας να κάνει μνεία για τα Τέμπη, μιας και αύριο είναι η θλιβερή μέρα της επετείου του εγκλήματος, δεν ξέρω αν η συγκίνηση περιγράφεται ή και εκφράζεται με έργα και πράξεις, γιατί είπε για τη δικαιοσύνη ότι θα κάνει το καθήκον της. Ελπίζουμε από εδώ και πέρα να ανταποκριθεί στο καθήκον της, γιατί μέχρι τώρα υπάρχουν τόσες καθυστερήσεις και καταγγελίες από τον πρόεδρο τον μεταβατικό του ΟΣΕ που έχει διορίσει η Κυβέρνηση, που είπε στην επιτροπή -και είναι καταγεγραμμένο στα Πρακτικά- ο κ. Τερεζάκης ότι «οι ανακριτικές αρχές δεν έσπευσαν να κάνουν το καθήκον τους, οπότε εγώ σαν πρόεδρος του ΟΣΕ, καλώς οι υπηρεσίες μου κάνανε και διέγραψαν τα αρχεία των καταγραφικών».

Επομένως, έχουμε τον κ. Τερεζάκη, που είναι εκλεκτός της Κυβέρνησης και τον κρατάει και τον στηρίζει -ενώ ψεύδεται συστηματικά- και καμία ανακριτική αρχή δεν έχει αναλάβει πρωτοβουλία να δει γιατί ο κ. Τερεζάκης ψευδώς είπε -αν είναι αληθή- ότι έφταιγαν οι ανακριτικές αρχές. Τότε φαίνεται ότι οι ανακριτικές και οι δικαστικές αρχές δεν κάνουν το καθήκον τους.

Είπε, όμως, και το άλλο ψέμα -που είναι πιο τρομερό και πιο σοβαρό- ότι καλώς διεγράφησαν τα αρχεία τα καταγραφικά σε δεκαπέντε μέρες, ενώ η οδηγία του 2011 της Αρχής Προστασίας Δεδομένων έλεγε ότι για έναν απλό τραυματισμό ή μια κλοπή σε τρίτο, δηλαδή σε κάποιον επιβάτη, πρέπει να κρατούνται τα στοιχεία τρεις μήνες. Και όχι μόνον αυτό, αλλά αν υπάρχει κάτι τόσο σοβαρό, όπως η Βουλή μας χαρακτήρισε έγκλημα το έγκλημα των Τεμπών, θα έπρεπε άμεσα να προσφέρει τα καταγραφικά στις υπηρεσίες τις ανακριτικές και δεν υπάρχει καμμία αντίδραση ούτε από δικαστικές ούτε από ανακριτικές αρχές.

Μπορεί να επικαλείται ο εισηγητής της Κυβέρνησης ότι ελπίζει -χωρίς να το πιστεύει βέβαια- να κάνουν οι δικαστικές αρχές το καθήκον τους, όμως η Νέα Δημοκρατία στο θέμα των Τεμπών όχι απλώς δεν έκανε το καθήκον της, αλλά συστηματικά συγκάλυψε κάθε ίχνος και κάλυψε και τους συνεργάτες της. Τον κ. Τερεζάκη τον κρατάει ακόμα.

Έρχεται, λοιπόν, ο Υπουργός Μεταφορών κ. Σταϊκούρας που τον κρατάει να μας φέρει ένα νομοσχέδιο. Γιατί; Πάλι ο εισηγητής είπε. Δηλαδή, είναι τρομερά αυτά που ακούγονται και αν μας ακούν οι πολίτες ότι δεν έχουμε καμμία εμπορική σχέση, δεν πρόκειται κανείς μας να ταξιδέψει από εκεί και «δε βαριέσαι, ας το κάνουμε». Τι είναι η Βουλή δηλαδή; Ένα παιχνίδι που δεν έχει τι να κάνει για να καλύπτει τις γραφειοκρατικές της ώρες και ερχόμαστε και υπογράφουμε συμφωνίες; Και καλά να υπογράφουμε, γιατί κάθε Υπουργός θέλει να υπάρχει το όνομά του με μια διακρατική συμφωνία, αλλά εδώ έχουμε την έκθεση από το Γενικό Λογιστήριο του Κράτους και ενώ το κατέθεσα και χθες, δεν είδα εγώ τον εισηγητή ή την κυρία Υπουργό να πάρει θέση σ’ αυτό.

Τι λέει η έκθεση του Γενικού Λογιστηρίου του Κράτους κατά το άρθρο 75 παράγραφος 1 του Συντάγματος; Αλλά ας μην έχουμε και απαίτηση η Κυβέρνηση να κοιτάει τι λέει το Σύνταγμα. Το έχει κουρελιάσει συστηματικά σε όλα τα νομοσχέδια. Επομένως –λέει- επί του κρατικού προϋπολογισμού, ένα, απώλεια εσόδων. Ναι, οι δικές σας υπηρεσίες, αυτές που κάνουν το καθήκον τους το λένε και εσείς αδιαφορείτε.

Υπάρχει βέβαια μια παράγραφος, η δεύτερη, που λέει «ενδεχόμενη αύξηση εσόδων σε περίπτωση επιβολής τελών χρήσης στη διορισμένη αεροπορική εταιρεία της Μογγολίας για τη χρήση των αερολιμένων». Μα, δεν υπάρχει μεταφορικό αντικείμενο. Και έρχεται δεύτερη παράγραφος, ποια είναι τα κόστη επί του προϋπολογισμού της Αρχής Πολιτικής Αεροπορίας και λέει για ενδεχόμενη δαπάνη από τη συμμετοχή εκπροσώπων της χώρας μας σε διαβουλεύσεις και διαπραγματεύσεις. Τι να διαβουλευτεί με μια χώρα που έχει μόνο μία πόλη και όλοι οι άλλοι είναι νομάδες, με μια χώρα που παράγει μόνο ημίαιμα άλογα για να στέλνει στους αγώνες, με μια χώρα που έχει το 30% των εσόδων της από την Κίνα και το άλλο 30% από τη Ρωσία και το 10% από την Ιαπωνία, μια χώρα που το 70% της παραγωγής της το εξάγει σε ορυκτά και γαίες πολύτιμες τώρα που πιθανόν χρειάζεται η Κίνα στην επανάσταση της ανάπτυξης της ηλεκτρικής ενέργειας και την αποθήκευση την ενεργειακή μέσω μπαταριών; Το 70% επομένως των προϊόντων των ορυκτών το εξάγει στην Κίνα και το υπόλοιπο 17% στην Ελβετία που είναι ο χρυσός.

Επομένως, το μόνο κόστος που δημιουργεί αυτό το νομοσχέδιο είναι το κόστος για τα στελέχη της ΥΠΑ, αυτά που η Κυβέρνηση ιδιωτικοποίησε, να πηγαίνουν ταξίδια αναψυχής.

Έχει και μια δεύτερη παράμετρο «φωτογραφία». Αυτός είναι ο χαρακτηρισμός της «φωτογραφίας», ότι αν υπάρξει διαφοροποίηση στην εφαρμογή της συμφωνίας, να μπορούν να πληρώνονται τα δικηγορικά γραφεία.

Δηλαδή τι λέμε τώρα; Δεν υπάρχει κανένα αντικείμενο, δεν υπάρχει καμμία περίπτωση να πάμε, δεν υπάρχει καμμία περίπτωση να έρθουν, γιατί ποιοι να έρθουν; Οι πάμφτωχοι; Είναι στη χειρότερη μοίρα των ανθρώπων από οικονομική ανάπτυξη. Το πραγματικό ΑΕΠ μειώνεται συνεχώς, από το ʼ19 στο ʼ20, στο ʼ21. Το πραγματικό ΑΕΠ, δηλαδή η ισοτιμία αγοραστικής δύναμης, μειώνεται συνεχώς.

Επομένως, ναι, βάσει του Λογιστηρίου του Κράτους οι μόνοι που ωφελούνται είναι οι Υπουργοί που θα πάνε εκεί, θα κάνουν ένα ταξίδι που αξίζει 12.000 ευρώ, τα στελέχη της ΥΠΑ που θα πάνε να δούνε για ένα μεταφορικό έργο το οποίο δεν υφίσταται και οι διαφορές που θα προκύψουν από μη υφιστάμενο μεταφορικό έργο.

Αν αυτό δεν είναι πρόκληση και προσβολή προς τους πολίτες για το πώς το Υπουργείο Μεταφορών διαχειρίζεται τα ελληνικά χρήματα, τότε πέστε μου εσείς τι είναι.

Όσο δε για την πιο προκλητική και ακόμα και από το οικονομικό αντικείμενο συμπεριφορά του Υπουργείου, τη μέρα που έχουμε την επέτειο του θλιβερού εγκλήματος των Τεμπών, να μας φέρνει μια ρύθμιση η οποία έχει να κάνει μόνο με το να βλέπουν οι Υπουργοί την υπογραφή τους και το όνομά τους, τότε πραγματικά αυτό είναι μια προκλητική, προσβλητική συμπεριφορά απέναντι στους ανθρώπους, που ακόμα και αυτοί που διασώθηκαν μόλις αναφέρθηκε ότι είναι σε κώμα.

Εσείς επιλέξετε να είστε με τις συνεργασίες και τη διασπάθιση του δημοσίου χρήματος. Εμείς επιλέγουμε να συμπαραστεκόμεθα και γι’ αυτό καταψηφίζουμε τέτοια νομοσχέδια. Ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Τον λόγο τώρα έχει ο Κοινοβουλευτικός Εκπρόσωπος του ΠΑΣΟΚ - ΚΙΝΑΛ κ. Κατρίνης. Ακολουθεί ο κ. Ηλιόπουλος από τη Νέα Αριστερά.

**ΜΙΧΑΗΛ ΚΑΤΡΙΝΗΣ:** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, η κύρωση της σύμβασης της Ελλάδας με τη Μογγολία, η οποία περνάει με ευρεία πλειοψηφία, έχει το ενδιαφέρον από την άποψη ότι παρίσταται η Υφυπουργός αρμόδια για τις μεταφορές. Επειδή ακούστηκε το θέμα για την Υπηρεσία Πολιτικής Αεροπορίας θα είχε μεγαλύτερο ενδιαφέρον να μας πείτε αν έχετε κάποια εξήγηση για αυτή την παλινωδία με τη διοίκηση της ΥΠΑ, η οποία τελεί υπό παραίτηση από το Σεπτέμβριο, υπογράφει όμως κανονικά χωρίς την καινούργια διοίκηση τον Δεκέμβριο. Τώρα διαβάζω ότι μεθαύριο θα πάει η καινούργια διοίκηση. Αυτό είναι το πρώτο.

Δεύτερον, θα έχει ένα ενδιαφέρον να μας πείτε, επειδή ξεκινάει η τουριστική περίοδος, τι κάνετε με τα υδατοδρόμια. Μόλις τρία έχουν άδεια ίδρυσης και λειτουργίας, οκτώ έχουν άδεια ίδρυσης, δεν έχουν άδεια λειτουργίας. Ξεκινά η τουριστική περίοδος. Εσείς πανηγυρίζετε κατά τ’ άλλα, αλλά δυστυχώς όλα μένουν πίσω.

Κυρίες και κύριοι συνάδελφοι, όπως φαντάζεστε δεν πήρα τον λόγο για να μιλήσω γι’ αυτό αλλά γιατί αύριο συμπληρώνεται ένας χρόνος από το τραγικό δυστύχημα των Τεμπών, στο οποίο έχασαν τη ζωή τους πενήντα επτά άνθρωποι. Πενήντα επτά οικογένειες, αλλά ταυτόχρονα η συντριπτική πλειοψηφία του ελληνικού λαού αναζητούν αλήθεια και δικαιοσύνη. Η Κυβέρνηση, όπως σε όλες τις υποθέσεις για τις οποίες προκύπτουν ευθύνες για την ίδια, τι κάνει; Υιοθετεί τη λογική της συγκάλυψης με κυνικό και απροκάλυπτο τρόπο. Το είδαμε με το τραγικό δυστύχημα των Τεμπών και είμαι βέβαιος ότι θα το ξαναδούμε με ό,τι ανάλογο ανακύψει στο μέλλον. Με μια εξεταστική επιτροπή της Βουλής που συστήθηκε όχι για να μάθουμε την αλήθεια αλλά για να απλώσει ένα πέπλο συγκάλυψης των ευθυνών που υπάρχουν. Όλοι είδαμε και οι πλέον ανυποψίαστοι, πώς λειτούργησε, με τα μέλη της κυβερνητικής πλειοψηφίας να αποδεικνύουν ότι είναι ικανά για όλα ώστε να φέρουν εις πέρας τις εντολές που είχαν πάρει. Εντολές συγκάλυψης με κάθε μέσο και τρόπο των ευθυνών συγκεκριμένων προσώπων που παραπέμπουν στην Κυβέρνηση. Μια Κυβέρνηση που αποδεδειγμένα είχε ενημερωθεί, ήξερε για τα προβλήματα ασφάλειας του σιδηροδρομικού δικτύου.

Δεν είναι τυχαίο ότι μέλος της Κυβέρνησης, ο κ. Γεωργιάδης, στις 8 Μαρτίου είπε σε τηλεοπτική εκπομπή «Είσαι ο Υπουργός Μεταφορών. Μπορείς να πας στη Βουλή και να πεις «ναι, έχουν πρόβλημα ασφάλειας τα τρένα»; Αν το πεις αυτό δεν θα μπει κανένας άνθρωπος αύριο στα τρένα». Δεν το λέμε εμείς αυτό. Το είπε Υπουργός της Κυβέρνησης. Και το ύψος κυνισμού αυτής της δήλωσης το υπερέβη μόνο η λειτουργία της ίδιας επιτροπής. Μιας εξεταστικής που έκλεισε τις διαδικασίες και τις εργασίες με συνοπτικό τρόπο. Μιας εξεταστικής που άφησε στο απυρόβλητο όλους όσοι η εμπλοκή τους ενοχλούσε την Κυβέρνηση με πρώτον απ’ όλους τον τότε Υπουργό Μεταφορών, όμηρο του Μαξίμου, που ανταλλάσσει τη σιωπή και τη στήριξη προς τον Πρωθυπουργό με την προστασία του. Την «HELLENIC TRAIN» με την οποία κανένας πλέον δεν ασχολείται. Και φτάσαμε στο σημείο ο διευθύνων σύμβουλος της «HELLENIC TRAIN» να μην αποδέχεται καμμία ευθύνη της εταιρείας για το δυστύχημα. Τον κ. Τριαντόπουλο, τον κ. Αγοραστό που μπάζωσαν το σημείο του δυστυχήματος. Με τον κ. Αγοραστό, να αρνείται μάλιστα να καταθέσει στην εξεταστική. Αλλά θα μπορούσε να μας πει ποιος του έδωσε την εντολή να μπαζώσει την περιοχή του δυστυχήματος.

Κυρίες και κύριοι συνάδελφοι, πενήντα επτά ανθρώπινες ψυχές ζητούν δικαίωση. Πενήντα επτά οικογένειες αλλά και όλη η Ελλάδα ζητούν απαντήσεις. Ο Πρωθυπουργός από την πρώτη στιγμή έδωσε την κατεύθυνση για να προκαταλάβει τη δικαιοσύνη. Προεξόφλησε ότι ήταν απλά ένα ανθρώπινο λάθος, ότι δήθεν φταίνε οι δύο νεκροί μηχανοδηγοί, ότι φταίει ο σταθμάρχης που αποδείχθηκε ανεπαρκής, αλλά δεν φταίνε ούτε αυτοί που τον διόρισαν αλλά ούτε αυτοί που δεν τον αξιολόγησαν για την επάρκεια του. Και βέβαια δεν μας επιτρέπεται να ασχοληθούμε με ζητήματα όπως η σύμβαση του 2022 με την οποία η Κυβέρνηση απάλλαξε την «HELLENIC TRAIN» από τις υποχρεώσεις της για την ασφάλεια του δικτύου σιδηροδρόμων, η μη λειτουργία του συστήματος τηλεδιοίκησης, η αλλοίωση για να μην πω το θάψιμο στοιχείων για το δυστύχημα με το μπάζωμα.

Υπάρχει κι ένα πόρισμα ενός ανεξάρτητου πραγματογνώμονα που ορίστηκε από τις οικογένειες των θυμάτων, που κάνει λόγο για την ύπαρξη εκρηκτικών ουσιών, όπως προέκυψε από ανάλυση από το Γενικό Χημείο του Κράτους σε προσωπικά αντικείμενα ορισμένων θυμάτων. Ούτε αυτό όμως σας λέει τίποτα. Όπως δεν σας λέει και δεν σας είπε τίποτα, η αξιοπρεπής παρουσία της προέδρου του συλλόγου συγγενών των θυμάτων των Τεμπών στην επιτροπή αλλά και στο Ευρωπαϊκό Κοινοβούλιο. Γιατί; Γιατί στην κυβερνητική πλειοψηφία τα επιχειρήματα σας εξαντλούνται στο 41%. Κάτω από αυτές τις συνθήκες όσοι αρνήθηκαν τη σύσταση προανακριτικής επιτροπής που αποτέλεσε και αποτελεί πρόταση του ΠΑΣΟΚ οφείλουν να κάνουν σήμερα την αυτοκριτική τους γιατί όλοι είδαμε πώς λειτούργησε και ποιες σκοπιμότητες εξυπηρέτησε η εξεταστική επιτροπή.

Ο κλονισμός αλλά και η παραβίαση των αρχών του κράτους δικαίου στην Ελλάδα είναι πλέον δεδομένα και δεν μπορεί κανένας ούτε να τα συγκαλύψει ούτε να τα αποκρύψει. Συνιστούν αντικείμενο συζήτησης σε όλη την Ευρώπη. Το ΠΑΣΟΚ θα συνεχίσει αταλάντευτα να επιμένει στην αποκάλυψη της αλήθειας. Θα συνεχίσει να απευθύνει ενοχλητικά ερωτήματα, να αναδεικνύει τις πρακτικές συγκάλυψης της Κυβέρνησης. Μιας Κυβέρνησης που βαυκαλίζεται και αυτοθαυμάζεται δηλώνοντας ότι συνεχίζει το μεταρρυθμιστικό της έργο αλλά δεν διασφαλίζει τα αυτονόητα για ένα σύγχρονο ευρωπαϊκό κράτος δικαίου.

Σας ευχαριστώ.

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κύριε συνάδελφε.

Τον λόγο έχει ο κ. Ηλιόπουλος από τη Νέα Αριστερά.

**ΑΘΑΝΑΣΙΟΣ (ΝΑΣΟΣ) ΗΛΙΟΠΟΥΛΟΣ:** Ευχαριστώ, κύριε Πρόεδρε.

Έναν χρόνο μετά τα Τέμπη χωρίς καμμία ντροπή συνεχίζετε να λέτε ψέματα. Και αφού έχουμε εδώ την ηγεσία του Υπουργείου Μεταφορών, θέλω να σας κάνω ένα πάρα-πάρα πολύ απλό ερώτημα. Ποτέ δεν απαντήσατε στην εξεταστική επιτροπή γιατί δεν κλήθηκαν κρίσιμοι μάρτυρες. Θα αναφερθώ σε έναν μόνο: τον κ. Γενιδούνια, τον τότε πρόεδρο του σωματείου των μηχανοδηγών. Έναν άνθρωπο που έχασε εννέα συναδέλφους του, έναν άνθρωπο που θα μπορούσε να οδηγάει αυτό το τρένο. Έναν άνθρωπο που δεν μιλάει από την ασφάλεια του γραφείου του.

Σήμερα το πρωί, κυβερνητικό στέλεχος, ο Δημήτρης Τσιόδρας, βγήκε στην τηλεόραση και είπε ότι ο Γενιδούνιας δεν κλήθηκε γιατί είναι συνδικαλιστής με κομματική ταυτότητα. Άμα μπορείτε, απαντήστε μου το απλό: αν ο κ. Τσιόδρας λέει ψέματα με δικιά του πρωτοβουλία ή αν αυτή είναι η δικιά σας κυβερνητική γραμμή. Γιατί ο κ. Τσιόδρας είπε ότι δεν κλήθηκε από τη δικαιοσύνη ο κ. Γενιδούνιας. Ο κ. Γενιδούνιας ήταν από τους πρώτους που πήγαν στη δικαιοσύνη στη Λάρισα και κατέθεσε. Μπορείτε, έχετε την αξιοπρέπεια να απαντήσετε σήμερα αν το ψέμα του κ. Τσίπρα είναι δικιά του πρωτοβουλία ή αν είναι η δικιά σας γραμμή; Μπορείτε να απαντήσετε σήμερα για ποιον λόγο δεν κλήθηκαν ούτε ο κ. Γενιδούνιας ούτε στελέχη που εμπλεκόντουσαν με τις συμβάσεις των ΟΣΕ, «ΕΡΓΟΣΕ» κ.λπ. και παραιτήθηκαν με επιστολές; Δεν τους καλέσατε ποτέ. Μπορείτε σήμερα να απαντήσετε γιατί δεν κλήθηκε η επιτροπή εμπειρογνωμόνων της οικογένειας; Έχετε το θάρρος, έστω και τώρα, να τους καλέσετε στην Επιτροπή Παραγωγής και Εμπορίου να καταθέσουν το πόρισμα, να συζητηθεί το πόρισμα των εμπειρογνωμόνων των οικογενειών στη Βουλή, στην Επιτροπή Παραγωγής και Εμπορίου ή και σε αυτό θα πείτε όχι; Νομίζετε ότι με το να συνεχίζετε τα ψέματα, την προσβολή όχι μόνο όσων είμαστε στην Αίθουσα και ακούμε αυτά που λέτε, αλλά των οικογενειών, της ελληνικής κοινωνίας, έναν χρόνο μετά θα ξεχαστεί; Έχετε απέναντί σας ένα σωματείο το οποίο τέσσερα χρόνια φώναζε, έστελνε εξώδικα και ποτέ κανένας, ούτε ένα Υπουργείο δεν τους κάλεσε. Τέσσερα χρόνια. Μπορείτε να απαντήσετε γιατί τέσσερα χρόνια δεν τους ακούσατε ποτέ; Μάλλον δεν θα απαντήσετε ούτε αυτά.

Βγήκε το πόρισμα των οικογενειών που λέει «μόνο η φωτοσήμανση να υπήρχε, θα το είχαμε γλιτώσει». Μόνο η φωτοσήμανση. Τότε που λέγατε όλα τα ψέματα ότι υπήρχε τοπική τηλεδιοίκηση, ότι θα μπορούσε ο σταθμάρχης να πατήσει ένα κουμπί. Ήταν όλα ψέματα. Αλλά ήταν ψέματα πάνω στις πλάτες οικογενειών που έχασαν ανθρώπους.

Ένα πράγμα να ξέρετε: Ό,τι και να κάνετε, τίποτα δεν θα σας ξεπλύνει. Με τον τρόπο που το χειριστήκατε αυτό -το οποίο ήταν πολιτική ευθύνη πρώτα απ’ όλα της ηγεσίας του Υπουργείου Μεταφορών- το κάνατε συλλογική ντροπή και συλλογική ευθύνη της Κυβέρνησής σας και να ξέρετε ότι τίποτα δεν θα ξεχαστεί, κανείς και καμμία δεν θα ξεχάσει. Και αν δεν πιστεύετε εμάς, θα πιστέψετε αύριο αυτό το οποίο θα δείτε στην Αθήνα, στους δρόμους και στην απεργία.

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τον κύκλο των Κυβερνητικών Εκπροσώπων με τον κ. Πλεύρη από τη Νέα Δημοκρατία και στη συνέχεια ολοκληρώνεται η συζήτηση με την τοποθέτηση της κυρίας Υπουργού.

**ΑΘΑΝΑΣΙΟΣ ΠΛΕΥΡΗΣ:** Κυρίες και κύριοι Βουλευτές, παίρνω τον λόγο, όμως δεν θα αναφερθώ στη σύμβαση τη συγκεκριμένη, η οποία προφανώς και στηρίζεται από τα περισσότερα κόμματα και η αρμόδια Υφυπουργός εδώ θα δώσει τις διευκρινίσεις οι οποίες έχουν ζητηθεί.

Πράγματι, είμαστε μία μέρα πριν από τη συμπλήρωση ενός έτους από την τραγωδία η οποία έλαβε χώρα στα Τέμπη, με την απώλεια συνανθρώπων μας και με πολλούς τραυματίες. Και γυρίζει η κουβέντα, υποχρεωτικά -και άκουσα και τον Κοινοβουλευτικό Εκπρόσωπο του ΠΑΣΟΚ και της Νέας Αριστεράς, αλλά και εισηγητές οι οποίοι υπήρχαν- ως προς το κομμάτι της διερεύνησης των θεμάτων που σχετίζονται με τα Τέμπη.

Κυρίες και κύριοι συνάδελφοι, πρώτα απ’ όλα, θα αναφερθώ στις οικογένειες. Και οι οικογένειες έχουν το δικαίωμα να διαμαρτύρονται, να διεκδικούν -και πρέπει να το κάνουν- και είμαι ο πρώτος που έχω πει ότι είναι και απολύτως λογικό οι οικογένειες να είναι καχύποπτοι και να θέλουν και στο κομμάτι της δικαιοσύνης και στο κομμάτι της πολιτικής διερεύνησης να επιτευχθεί το καλύτερο δυνατό. Αυτό, όμως, το δικαίωμα -με συγχωρείτε- δεν θα το δώσω στην Αντιπολίτευση, η οποία πάει να καπηλευτεί σε μεγάλο βαθμό μια τραγωδία ανθρώπων. Και σε κάθε περίπτωση, κανένας δεν μπορεί να εμφανίζεται ως ιδιαίτερα ευαίσθητος. Και μιλώ με μια έντονη ευαισθησία, γιατί ήμουν από τους ανθρώπους που βρέθηκα στο νοσοκομείο από τις πρώτες στιγμές και αντίκρισα τους συγγενείς, αντίκρισα μητέρες και πατέρες που έψαχναν τα παιδιά τους.

Εδώ γίνεται μια διερεύνηση σε δύο επίπεδα: Το ένα επίπεδο είναι η δικαστική διερεύνηση, όπου ακούω κριτική και στο κομμάτι αυτό. Κυρίες και κύριοι συνάδελφοι, μέσα σε έναν χρόνο έχει ασκηθεί σειρά διώξεων και ολοκληρώνεται μια ανάκριση, που σημαίνει ότι με τις αλλαγές που γίνανε στον Κώδικα Ποινικής Δικονομίας θα μπορέσουμε εντός των επόμενων μηνών να συζητήσουμε, πλέον, για δικαστική εξέλιξη, όταν σε τραγωδίες οι οποίες έχουν υπάρξει στο παρελθόν δικάζονται στα δικαστήρια μετά από επτά και οκτώ χρόνια.

Άρα θεωρώ ότι η δικαιοσύνη προσπαθεί να κάνει τη δουλειά της με την μεγαλύτερη δυνατή ταχύτητα σε μια πάρα πολύ δύσκολη υπόθεση, γιατί και εσείς λέτε ότι υπάρχουν θέματα που σχετίζονται και με πραγματογνωμοσύνες και με ειδικές διαδικασίες που πρέπει να λάβουν χώρα, αλλά και με αρκετούς κατηγορουμένους, που σημαίνει ότι πρέπει να ασκήσουν τα δικαιώματά τους.

Και υπάρχει το σκέλος που σχετίζεται με την πολιτική διερεύνηση. Η Νέα Δημοκρατία ψήφισε τη σύσταση εξεταστικής επιτροπής, που προτάθηκε από την Αντιπολίτευση, με αλλαγή στο Σύνταγμα που η ίδια αυτή η Κυβέρνηση έχει προκαλέσει. Συστήθηκε, λοιπόν, εξεταστική επιτροπή που εξέτασε τριάντα επτά μάρτυρες, μέσα στους οποίους ήταν και πολλά από τα ονόματα που είπατε. Επειδή άκουσα να λέγονται ονόματα, πολλά από τα ονόματα τα οποία είπατε κλήθηκαν και μάλιστα δεν ακολουθήθηκε μια εφαρμογή που εφαρμοζόταν στο παρελθόν, πολιτικά πρόσωπα να δίνουν υπομνήματα.

Και ο Υπουργός ο κ. Καραμανλής κλήθηκε και ήταν οκτώμισι ώρες στην επιτροπή και έδωσε τις απαντήσεις και το σύνολο των διοικήσεων και κατηγορούμενοι στην υπόθεση και το σύνολο των πολιτικών προσώπων που σχετίζονταν με τη διαχείριση των θεμάτων των μεταφορών από τότε που όρισε και η ίδια εξεταστική επιτροπή ότι πρέπει να γίνει έρευνα.

Συνεπώς μάρτυρες κλήθηκαν. Παρόλο που, από αυτούς τους τριάντα επτά, οι περισσότεροι ήταν μάρτυρες που προτάθηκαν από την Αντιπολίτευση, προφανώς έρχεται και λέει ότι θέλει και άλλους μάρτυρες.

Αλλά ρωτάτε την Κυβέρνηση να σας απαντήσει για τη λειτουργία της εξεταστικής επιτροπής; Η εξεταστική επιτροπή εξήντλησε τις δυνατότητες ελέγχου που υπήρχαν και τυγχάνει εγώ να υπήρξα και ως μάρτυρας στην εξεταστική επιτροπή. Και να σας πω κάτι; Εδώ είμαστε για να κριθούν τα πορίσματα. Διότι για πρώτη φορά στα χρονικά βλέπω να κρίνεται μία εξεταστική επιτροπή, να απαξιώνεται ένα έργο το οποίο έχει γίνει από την Αντιπολίτευση, να αποχωρεί η Αντιπολίτευση και λέγοντας ότι αποχωρεί, περιμένω να δω αν θα καταθέσει πορισματικές θέσεις η Αντιπολίτευση και να δούμε τελικά το πόρισμα.

Γιατί, ναι, κυρίες και κύριοι συνάδελφοι και ο ελληνικός λαός και το σύνολο των κομμάτων και πρωτίστως οι συγγενείς, οι οποίοι είναι αυτοί που πονάνε πραγματικά, οι οποίοι είναι αυτοί που έχουν χάσει τους ανθρώπους τους, καθώς επίσης και οι τραυματίες κατά αυτή την τραγωδία είναι αυτοί που θα κρίνουν με τον πιο αυστηρό τρόπο το πόρισμα το οποίο θα υπάρξει. Και θα δείτε με το πόρισμα, αν από όλη αυτή τη διαδικασία την οποία παρουσιάσαμε -που γίνεται και σε δικαστικό και σε πολιτικό επίπεδο- η πλειοψηφία αυτή πραγματικά ήθελε -όπως θέλει- να διαλευκανθεί η υπόθεση στο σύνολό της και ποιοι ενδεχομένως προσπαθούνε από αυτή την τραγωδία να έχουνε μικροκομματικά οφέλη.

Άρα ας υπάρξει ο απαιτούμενος σεβασμός στα θύματα από το σύνολο όλων μας και ειδικά από το κομμάτι της πλειοψηφίας με μια βαρύτητα παραπάνω. Να ξέρουμε ότι μέσα από αυτή τη διαλεύκανση εμείς θέλουμε να λάμψει πλήρως η αλήθεια. Εγώ έχω εμπιστοσύνη και στο κομμάτι της δικαιοσύνης, αλλά και στο κομμάτι της εξεταστικής επιτροπής, που θα ολοκληρώσει το έργο της, ότι και το πόρισμα το οποίο θα δώσει θα είναι ένα πόρισμα το οποίο πραγματικά και οι συγγενείς που θα το διαβάσουν θα δουν ότι η προσπάθεια έγινε προκειμένου να διερευνηθούν στο σύνολο τα αίτια που οδήγησαν σε αυτή την τραγωδία, καθώς επίσης να αναδειχθούν και οι παθογένειες που υπήρξαν -και σε διαχρονικό επίπεδο, αλλά και σε επίπεδο τελικής διακυβέρνησης- και, προφανώς, να υπάρξει και πολιτική εκτίμηση και ανάληψη πολιτικής ευθύνης για όλο αυτό το σκέλος.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνουμε τη συζήτηση με την τοποθέτηση…

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, μπορώ να έχω τον λόγο για ένα λεπτό;

**ΠΡΟΕΔΡΕΥΩΝ (Γεώργιος Γεωργαντάς):** Κύριε Κατρίνη, ξέρετε ότι ο Κανονισμός που διέπει τη συγκεκριμένη συζήτηση επιτρέπει μόνο μία ομιλία είτε από τους εισηγητές είτε από τους Κοινοβουλευτικούς Εκπροσώπους…

**ΜΙΧΑΗΛ ΚΑΤΡΙΝΗΣ:** Κάνατε -και σωστά- μια εξαίρεση πριν…

**ΠΡΟΕΔΡΕΥΩΝ (Γεώργιος Γεωργαντάς):** Δεν επιτρέπει και δεν πρόκειται να το δεχτώ, καμμία συζήτηση επί του θέματος.

**ΜΙΧΑΗΛ ΚΑΤΡΙΝΗΣ:** Κύριε Πρόεδρε, νομίζω ότι η σοβαρότητα της συζήτησης…

**ΠΡΟΕΔΡΕΥΩΝ (Γεώργιος Γεωργαντάς):** Ολοκληρώνεται η συζήτηση με την τοποθέτηση της Υφυπουργού Μεταφορών και Υποδομών, της κ. Αλεξοπούλου…

**ΜΙΧΑΗΛ ΚΑΤΡΙΝΗΣ:** Κοινοβουλευτικά δεν είναι σωστό αυτό που κάνετε, κύριε Πρόεδρε.

**ΠΡΟΕΔΡΕΥΩΝ (Γεώργιος Γεωργαντάς):** Η τήρηση του Κανονισμού, ξέρετε, είναι πολύ σημαντικό ζήτημα για όλους μας και τον τήρησαν όλοι μέχρι τώρα…

**ΜΙΧΑΗΛ ΚΑΤΡΙΝΗΣ:** Πριν τον τηρήσατε τον Κανονισμό;

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ, μη γίνεστε η μοναδική εξαίρεση στη σημερινή συζήτηση.

Παρακαλώ, κυρία Υπουργέ, έχετε τον λόγο.

**ΧΡΙΣΤΙΝΑ ΑΛΕΞΟΠΟΥΛΟΥ (Υφυπουργός Υποδομών και Μεταφορών):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, σήμερα ψηφίζουμε την κύρωση μιας διεθνούς συμφωνίας η οποία αναμένεται να έχει μόνο θετικό αντίκτυπο στο αναπτυξιακό μας σχέδιο και στην εθνική μας οικονομία. Γενικότερα, οι συνεργασίες στο πεδίο των αεροπορικών μεταφορών με άλλα κράτη, εκτός του ότι αποτελούν επιδίωξή μας, ενισχύουν τη διεθνή παρουσία της χώρας μας.

Το ενδιαφέρον που παρουσιάζει η Μογγολία, μια χώρα της κεντρικής Ασίας, είναι υπαρκτό και η θετική ψήφος μας αναμένεται να δώσει ώθηση στις μεταξύ μας σχέσεις. Η διακρατική συμφωνία την οποία συζητάμε καθιστά δυνατή την απευθείας αεροπορική σύνδεση των δύο χωρών. Αναμένουμε, δε, ότι θα προωθήσει το τουριστικό μας προϊόν σε αγορές όπου μέχρι τώρα δεν είχαμε παρουσία και θα συμβάλει στην ανάδειξη νέων ευκαιριών για καταναλωτές και επιχειρήσεις του κλάδου μας.

Ο θετικός αντίκτυπος της συγκεκριμένης νομοθέτησης έχει γίνει, νομίζω, κατανοητός από όλες σχεδόν τις παρατάξεις, εξ ου και για αυτόν τον λόγο ήδη από τη συζήτηση στην επιτροπή αντιμετωπίστηκε θετικά. Αναμένουμε, λοιπόν, την υπερψήφιση του σχεδίου νόμου.

Είναι ενδιαφέρον ότι στην προς κύρωση συμφωνία γίνεται ειδική μνεία στην ασφάλεια των επιβατών και στην προστασία του περιβάλλοντος, εκτός από όλες τις τεχνικές και τις οικονομικές διατάξεις. Επιπλέον, η έναρξη απευθείας πτήσεων μεταξύ των δύο κρατών θα βοηθήσει στο άνοιγμα της αγοράς και στον περαιτέρω υγιή ανταγωνισμό.

Σήμερα, η Κυβέρνησή μας κάνει και το τελευταίο και απαραίτητο βήμα για την κάλυψη αυτού του νομοθετικού κενού. Το Υπουργείο Υποδομών και Μεταφορών ενθαρρύνει τη συνεργασία των εθνικών φορέων με διεθνείς αρχές.

Καταβάλλουμε κάθε δυνατή προσπάθεια για τη δημιουργία και την ενίσχυση διακρατικών συνεργιών είτε κυρώνοντας ευρωπαϊκές συμφωνίες που μας αφορούν, όπως προ ολίγων εβδομάδων συνέβη με την αεροπορική συνεργασία μεταξύ Ευρωπαϊκής Ένωσης και Αρμενίας, είτε με συμφωνίες όπως είναι η συγκεκριμένη.

Κυρίες και κύριοι συνάδελφοι, οι λεπτομέρειες της συμφωνίας για την αεροπορική σύνδεση Ελλάδας - Μογγολίας έχουν ήδη αναλυθεί και από τον εξαιρετικό εισηγητή της παράταξής μας στη συζήτηση που έγινε στην επιτροπή. Επιτρέψτε μου, όμως, να επαναλάβω μερικά κομβικά σημεία.

Κάθε ένα από τα δύο συμβαλλόμενα κράτη αποκτά ή παραχωρεί στο άλλο: Πρώτον, το δικαίωμα υπερπτήσεως του εδάφους του χωρίς προσγείωση, δεύτερον, το δικαίωμα ενδιάμεσης στάσης στο έδαφός του για μη εμπορικούς σκοπούς και τρίτον, το δικαίωμα εκτέλεσης τακτικών και έκτακτων υπηρεσιών αεροπορικής μεταφοράς επιβατών.

Η χώρα μας, ως πυλώνας εισόδου στην Ευρωπαϊκή Ένωση για τις προερχόμενες από την Ασία πτήσεις, με την επέκταση σε μικρότερες, αλλά πολύ σημαντικές, αξιόλογες θα έλεγα αγορές, όπως και η Αρμενία, αλλά και η Μογγολία, δίνει περαιτέρω προοπτική στην εμπορική της δραστηριότητα και ενισχύει το τουριστικό της προϊόν.

Όπως προανέφερα, η συμφωνία που ψηφίζουμε σήμερα αφιερώνει ένα μεγάλο τμήμα των διατάξεων της σε θέματα ασφάλειας. Έτσι, κάθε αεροσκάφος προερχόμενο από τη Μογγολία και ενόσω βρίσκεται στην επικράτεια της χώρας μας, μπορεί να αποτελέσει αντικείμενο επιθεώρησης από τις ελληνικές αρχές, με έλεγχο των εγγράφων του, αλλά και του πληρώματος.

Συμφωνείται, επίσης, ότι τα συμβαλλόμενα κράτη θα ενεργούν σύμφωνα με τις διατάξεις για την αεροπορική ασφάλεια οι οποίες έχουν κυρωθεί από το Διεθνή Οργανισμό Πολιτικής Αεροπορίας. Το σημαντικότερο είναι ότι η Ελλάδα συμφωνεί με τη Μογγολία όπως εφαρμόζονται οι διατάξεις για την αεροπορική ασφάλεια, σύμφωνα με το δίκαιο που ισχύει στην κάθε χώρα, με την Ελλάδα να συμπεριλαμβάνει και το δίκαιο της Ευρωπαϊκής Ένωσης.

Με άλλα απλά λόγια, όσοι ταξιδιώτες επιλέξουν να χρησιμοποιήσουν τις αεροπορικές εταιρείες της Μογγολίας θα γνωρίζουν ότι απολαμβάνουν τις συνθήκες υψηλής ασφάλειας που προβλέπει η ελληνική και ευρωπαϊκή νομοθεσία.

Αναφορικά με τα ζητήματα και τους προβληματισμούς που τέθηκαν από την Αντιπολίτευση στη χθεσινή επιτροπή, πρέπει να επισημάνω τα παρακάτω. Αναφέρθηκε ότι ο νομοθέτης παραλείπει να περιγράψει τη διαδικασία επιλογής της αεροπορικής εταιρείας από το εκάστοτε κράτος και κυρίως με ποια κριτήρια το ελληνικό κράτος θα επιλέγει τις αεροπορικές του εταιρείες.

Είναι προφανές, κυρίες και κύριοι συνάδελφοι, ότι η πολιτεία θέτει το θεσμικό πλαίσιο και η ελεύθερη αγορά είναι αυτή που θα αποφασίσει τις διαδικασίες έναρξης των πτήσεων. Φυσικά και δεν θα επιλέξει το ελληνικό κράτος ποια εταιρεία θα κάνει χρήση του νόμου.

Υπήρξε σχετικό ερώτημα σχετικά με το άρθρο 4, το οποίο αναφέρεται στη διαδικασία απόσυρσης, ανάκλησης και περιορισμού της εξουσιοδότησης. Ζητήθηκε να διευκρινιστεί με ποια διαδικασία θα γίνεται ο περιορισμός των αναφερόμενων δικαιωμάτων, καθώς επίσης και αν θα υπάρχει ενημέρωση των ενδιαφερομένων κρατών για τη συμμόρφωση του άρθρου αυτού και εν τέλει, τι θα έπεται μετά την ενέργεια αυτή, δηλαδή ποιες διαδικασίες θα ακολουθήσουν.

Η απάντηση δίνεται από την ίδια τη σύμβαση στα άρθρα 21 και 22, όπου και προβλέπεται επακριβώς τόσο η διαδικασία των διαβουλεύσεων όσο και η διαδικασία του τρόπου επίλυσης διαφορών σε περίπτωση που προκύψουν διαφορές από την εφαρμογή αυτής της σύμβασης.

Η Αντιπολίτευση, νομίζω ο κύριος συνάδελφος από την Ελληνική Λύση, ζήτησε διευκρινίσεις σχετικά με το ζήτημα της διασφάλισης της γνησιότητας των ταξιδιωτικών εγγράφων και ζητά λεπτομέρειες για το ποιος θα διενεργεί έλεγχο επί αυτών. Οι προϋποθέσεις και τα κριτήρια ελέγχου των εγγράφων, κύριε συνάδελφε, προφανώς και θα διενεργούνται από τις αρχές της χώρας μας και δεν χρειάζεται επ’ αυτού καμία διευκρίνιση νομίζω.

Τέλος -σας ευχαριστώ, κύριε Πρόεδρε, για την ανοχή σας- τέθηκε ένας προβληματισμός αναφορικά με τον διαμοιρασμό στατιστικών στοιχείων και εάν διασφαλίζεται ότι δεν θα διαμοιραστούν στατιστικά στοιχεία ελληνικού αεροδρόμιου το οποίο διαδραματίζει σημαντικό ρόλο στην εθνική άμυνα της χώρας μας. Είναι παράδοξο να θεωρείται ότι θα διακινδυνεύσουμε την εθνική ασφάλεια με την παροχή στατιστικών στοιχείων που αφορά στην εμπορευματική κίνηση.

Σχετικά με τα ζητήματα ασφαλείας, πρέπει να αναφέρω την πρόσφατη, από το Δεκέμβριο του 2023, επιθεώρηση της ΑΠΑ από το Διεθνή Οργανισμό Πολιτικής Αεροπορίας στους τομείς των αεροδρομίων, της αεροναυτιλίας και των πτητικών προτύπων, η οποία ολοκληρώθηκε με θετικά αποτελέσματα. Η Ελλάδα, όπως ενημέρωσε πρόσφατα και ο κύριος Υπουργός, ο κ. Σταϊκούρας, αύξησε τα επίπεδα αποτελεσματικής εφαρμογής των διεθνών προτύπων από το 69,1% στο 74,9%, όταν παγκοσμίως ο μέσος όρος βρίσκεται στο 69,3%.

Πρέπει σε αυτό το σημείο να κάνω ειδική αναφορά στην απαλλαγή των αεροπορικών εταιρειών από τελωνειακούς δασμούς και φορολογία. Εκφράστηκε ανησυχία ότι δήθεν εξυπηρετούνται οικονομικά συμφέροντα των μεγάλων αεροπορικών εταιρειών και μάλιστα έγινε σύγκριση με τον ειδικό φόρο κατανάλωσης του αγροτικού πετρελαίου.

Δεν θα χρειαζόταν να αναφερθούμε στις συγκεκριμένες διατάξεις αν κάναμε προσεκτική ανάγνωση της συμφωνίας. Η αλήθεια είναι ότι απαλλάσσονται οι αεροπορικές εταιρείες από δασμούς για τα καύσιμα και τα εφόδια που φέρουν για την εξυπηρέτηση των αναγκών τους. Προφανώς και δεν χρειάζεται και δεν γίνεται να απαλλάξουμε από ειδικούς φόρους και δασμούς μια τρίτη χώρα, το οποίο αντίκειται και στην ευρωπαϊκή νομοθεσία.

Τέλος και κλείνω, κύριε Πρόεδρε, ο προβληματισμός γιατί να κάνουμε σύμβαση με μια μακρινή χώρα αποτελεί μόνο στείρα αντιπολίτευση, χωρίς εποικοδομητική κριτική και βέβαια χωρίς επιχειρήματα. Ως γνωστόν, η Μογγολία είναι συνδεδεμένη με την Ευρωπαϊκή Ένωση μέσω συμφωνίας στρατηγικής εταιρικής σχέσης και συνεργάζεται με το ΝΑΤΟ, ενώ η παρούσα συμφωνία θα βοηθήσει στην οικοδόμηση αμοιβαίων επωφελών συνεργασιών όχι μόνο στις αεροπορικές μεταφορές, αλλά και σε άλλους τομείς. Σε κάθε περίπτωση, η απόρριψη γενικά ή αορίστως χωρίς καμμία θετική πρόταση και χωρίς προβληματισμό, είναι ανεπίδεκτη ουσιαστικής απαντήσεως.

Κυρίες και κύριοι συνάδελφοι, η Ελλάδα έχει ακόμα περιθώρια να αναπτύξει ακόμα μεγαλύτερη συνεργασία με πολλές χώρες όπως και η Μογγολία. Η συμφωνία που ψηφίζουμε σήμερα πρόκειται ουσιαστικά να αναβαθμίσει τις σχέσεις των δύο χωρών, ενισχύοντας ειδικότερα τη δική μας τουριστική και εμπορική δραστηριότητα. Ανοίγονται νέοι προορισμοί και νέες προοπτικές για ελληνικές επιχειρήσεις και τους καταναλωτές. Και αυτό, με βάση τις περισσότερες τοποθετήσεις των κομμάτων στη χτεσινή, αλλά και στη σημερινή συνεδρίαση, νομίζω ότι έχει γίνει ήδη αντιληπτό.

Σας ευχαριστώ.

(Χειροκροτήματα από την πτέρυγα της Νέας Δημοκρατίας)

**ΠΡΟΕΔΡΕΥΩΝ (Γεώργιος Γεωργαντάς):** Ευχαριστούμε, κυρία Υπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι τη συνεδρίασή μας παρακολουθούν από τα άνω δυτικά θεωρεία, αφού προηγουμένως ξεναγήθηκαν στην έκθεση της αίθουσας «ΕΛΕΥΘΕΡΙΟΣ ΒΕΝΙΖΕΛΟΣ» και ενημερώθηκαν για την ιστορία του κτηρίου και τον τρόπο οργάνωσης και λειτουργίας της Βουλής, δεκαπέντε μαθητές και μαθήτριες και δύο εκπαιδευτικοί συνοδοί τους από το 1ο Γενικό λύκειο Περιστερίου (δεύτερο τμήμα).

Η Βουλή σάς καλωσορίζει.

(Χειροκροτήματα απ’ όλες τις πτέρυγες της Βουλής)

Κυρίες και κύριοι συνάδελφοι, κηρύσσεται περαιωμένη η συζήτηση ενιαία επί της αρχής, των άρθρων και του συνόλου του σχεδίου νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας».

Προχωρούμε στην ψήφιση επί της αρχής, των άρθρων και του συνόλου και η ψήφισή τους θα γίνει χωριστά.

Η ψήφιση περιλαμβάνει την αρχή, ένα άρθρο, το ακροτελεύτιο άρθρο και το σύνολο του νομοσχεδίου.

Παρακαλώ να ανοίξει το σύστημα της ηλεκτρονικής ψηφοφορίας.

(ΨΗΦΟΦΟΡΙΑ)

**ΠΡΟΕΔΡΕΥΩΝ (Γεώργιος Γεωργαντάς):** Παρακαλώ να κλείσει το σύστημα της ηλεκτρονικής ψηφοφορίας.

(ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

(ΜΕΤΑ ΤΗΝ ΗΛΕΚΤΡΟΝΙΚΗ ΚΑΤΑΜΕΤΡΗΣΗ)

**ΠΡΟΕΔΡΕΥΩΝ (Γεώργιος Γεωργαντάς):** Οι θέσεις των κομμάτων, όπως αποτυπώθηκαν κατά την ψήφιση με το ηλεκτρονικό σύστημα, καταχωρίζονται στα Πρακτικά της σημερινής συνεδρίασης και έχουν ως εξής:

ΑΛΛΑΓΗ ΣΕΛΙΔΑΣ

|  |
| --- |
| Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας |
| Επί της αρχής ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Άρθρο πρώτο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Ακροτελεύτιο άρθρο ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |
| Επί του συνόλου ΚΑΤΑ ΠΛΕΙΟΨΗΦΙΑ |
| Ν.Δ.: ΝΑΙ |
| ΣΥΡΙΖΑ: ΝΑΙ |
| ΠΑΣΟΚ-Κ.Α.: ΝΑΙ |
| Κ.Κ.Ε.: OXI |
| ΕΛΛΗΝ. ΛΥΣΗ: ΠΡΝ |
| Ν. ΑΡΙΣΤΕΡΑ: ΝΑΙ |
| ΣΠΑΡΤΙΑΤΕΣ: ΝΑΙ |
| ΝΙΚΗ: OXI |
| ΠΛΕΥΣΗ ΕΛ.: ΝΑΙ |

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Γεώργιος Γεωργαντάς):** Συνεπώς, μετά την ολοκλήρωση της ψηφοφορίας με το ηλεκτρονικό σύστημα, το σχέδιο νόμου του Υπουργείου Υποδομών και Μεταφορών: «Κύρωση της Συμφωνίας Αεροπορικών Υπηρεσιών μεταξύ της Κυβέρνησης της Ελληνικής Δημοκρατίας και της Κυβέρνησης της Μογγολίας» έγινε δεκτό κατά πλειοψηφία ενιαία επί της αρχής, των άρθρων και του συνόλου και έχει ως εξής:

(Να καταχωριστεί το κείμενο του νομοσχεδίου, σελ. 59α)

**ΠΡΟΕΔΡΕΥΩΝ (Γεώργιος Γεωργαντάς):** Κυρίες και κύριοι συνάδελφοι, παρακαλώ το Σώμα να εξουσιοδοτήσει το Προεδρείο για την υπ’ ευθύνη του επικύρωση των Πρακτικών ως προς την ψήφιση στο σύνολο του παραπάνω νομοσχεδίου.

**ΠΟΛΛΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Το Σώμα παρέσχε τη ζητηθείσαεξουσιοδότηση.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Γεώργιος Γεωργαντάς):** Με τη συναίνεση του Σώματος και ώρα 11.28΄ λύεται η συνεδρίαση για αύριο ημέρα Τετάρτη 28 Φεβρουαρίου 2024 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο: συζήτηση επικαίρων ερωτήσεων και β) νομοθετική εργασία: μόνη συζήτηση και ψήφιση επί της αρχής, των άρθρων και του συνόλου του σχεδίου νόμου του Υπουργείου Εθνικής Οικονομίας και Οικονομικών: «Όροι αξιοποίησης της δημόσιας περιουσίας στις παραθαλάσσιες περιοχές και άλλες διατάξεις», σύμφωνα με τη συμπληρωματική ημερήσια διάταξη που θα διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**